Pemakaian pelitup muka tidak wajib di luar bangunan
Oleh ALWANI ZAFIRAH

27 April 2022, 4:27 pm
PETALING JAYA – Kementerian Kesihatan (KKM) memutuskan pemakaian pelitup muka tidak diwajibkan di luar bangunan.
Menteri Kesihatan, Khairy Jamaluddin Abu Bakar berkata, keputusan itu diambil kira selepas melihat risiko jangkitan yang rendah dalam keadaan yang mana ventilasi adalah baik.
“Walau bagaimanapun, KKM menggalakkan agar pemakaian pelitup muka di luar bangunan terus diamalkan terutamanya apabila berada di kawasan ramai orang dan sesak seperti bazar Ramadan, pasar malam dan stadium.
“Selain itu, individu yang demam, batuk dan selesema serta berisiko tinggi masih digalakkan memakai pelitup muka,” katanya pada sidang akhbar sebentar tadi. – KOSMO! ONLINE


Bernas, KTMB edar 2,500 pek bubur lambuk
Oleh HARRITH HISHAM

27 April 2022, 4:55 pm
KUALA LUMPUR – Padiberas Nasional Berhad (Bernas) dengan kerjasama Keretapi Tanah Melayu Berhad (KTMB) mengedarkan sebanyak 2,500 pek bubur lambuk bagi meraikan penumpang tren elektrik (ETS) sempena perayaan Aidilfitri, di sini semalam.
Program julung kali itu bermula seawal pukul 8 pagi di stesen Kuala Lumpur manakala pukul 2.40 petang di stesen Sentral Kuala Lumpur.
Ketua Jabatan Komunikasi Korporat Bernas, Rozita Ahmad berkata, program penyediaan dan edaran bubur lambuk bernas dan KTMB merupakan kolaborasi pertama di antara dua syarikat ini.
“Buat pertama kali, gabungan kakitangan bernas dan KTMB berjaya menghasilkan lebih 2,500 pek bubur lambuk yang menggunakan beras putih tempatan dan juga beras wangi.
“Kami harap semua penumpang dapat menikmati bubur lambuk istimewa kami ini sebagai juadah berbuka puasa nanti,” katanya ketika ditemui di sini, hari ini.
Sementara itu, Ketua Pegawai Operasi KTMB, Mohd. Zain Mat Taha berkata, program pada hari ini bukan sahaja dapat mengeratkan silaturrahim di antara dua organisasi, bahkan dapat berkongsi rezeki dengan penumpang yang sentiasa bersama kami.

“Kami mengucapkan selamat hari raya kepada yang meraikan, dan semoga perjalanan anda pulang dan kembali berjalan lancar, insya-Allah,” katanya. – KOSMO! ONLINE


Penentuan 1 Syawal dibuat Ahad ini
Oleh LUQMAN RIDHWAN MOHAMED NOR

27 April 2022, 3:43 pm
PUTRAJAYA – Penentuan awal Syawal 1443H atau tarikh Hari Raya Aidilfitri tahun ini akan dilakukan menerusi aktiviti cerapan rasmi di seluruh negara di 29 lokasi pada petang Ahad, 29 Ramadan 1443H bersamaan 1 Mei 2022.
Ketua Pengarah Jabatan Kemajuan Islam Malaysia (Jakim), Datuk Hakimah Mohd. Yusoff berkata, aktiviti cerapan anak bulan itu akan dilakukan oleh Jawatankuasa Melihat Anak Bulan/Rukyah Negeri yang dipengerusikan oleh Sahibus Samahah Mufti Negeri.
Beliau memberitahu, ahlinya terdiri daripada pakar falak, alim ulamak, pegawai falak yang berkemahiran serta Jabatan Ukur dan Pemetaan Malaysia (Jupem).
“Data rukyah yang digunakan adalah data rasmi untuk Malaysia yang dikeluarkan oleh Jupem.
“Pengumuman rasmi tarikh Hari Raya Aidilfitri akan dibuat oleh Penyimpan Mohor Besar Raja Raja (PMBRR) selaku pihak berkuasa yang diamanahkan oleh Majlis Raja-Raja pada malam tersebut tertakluk kepada hasil aktiviti cerapan anak bulan di semua lokasi yang telah ditetapkan,” katanya dalam satu kenyataan hari ini.
Pada masa sama, Hakimah berkata, pihaknya ingin merujuk isu penetapan tarikh Hari Raya Aidilfitri pada tahun ini yang sedang tular di media sosial.

Beliau menjelaskan, negara menggunakan kaedah Rukyah dan Hisab dalam menentukan awal bulan hijri termasuk tarikh awal puasa, Hari Raya Aidilfitri dan Hari Raya Aidiladha.
“Kaedah itu adalah selaras dengan kehendak syarak dan mengikut kaedah ilmu falak dan astronomi yang telah dipersetujui oleh semua negeri,” katanya.
“Sehubungan itu, suka pihak Jakim menasihatkan semua pihak supaya menghormati proses penentuan rasmi tarikh hari raya di negara ini yang telah dilaksanakan sejak sekian lama dan menyerahkan tanggungjawab ini kepada pihak berautoriti,” katanya. – KOSMO! ONLINE


Imbasan kod QR MySejahtera tidak diwajibkan
Oleh ALWANI ZAFIRAH

27 April 2022, 4:35 pm
PETALING JAYA – Imbasan kod QR MySejahtera tidak diwajibkan apabila memasuki premis atau tempat-tempat awam.
Perkara itu disahkan Menteri Kesihatan, Khairy Jamaluddin Abu Bakar pada sidang akhbar yang berlangsung sebentar tadi.
Khairy Jamaluddin bagaimanapun menyeru setiap individu untuk mengaktifkan fungsi MySJ Trace untuk tujuan pengesanan kontak.
“Bagi individu yang mempunyai status ‘High Risk’ pada aplikasi MySejahtera selepas disahkan positif Covid-19 atau sedang dalam tempoh Perintah Pengawasan dan Pemerhatian (HSO) tidak dibenarkan masuk ke premis,” katanya.
Menurut beliau, aplikasi MySejahtera masih lagi penting untuk digunakan antara lain bagi tujuan pelaporan keputusan ujian pengesanan Covid-19 dan arahan HSO. – KOSMO! ONLINE


Individu warganegara bebas masuk premis tanpa status vaksinasi lengkap
Oleh ALWANI ZAFIRAH

27 April 2022, 4:19 pm
PETALING JAYA – Kesemua individu dibenarkan memasuki mana-mana premis tanpa membuat semakan status vaksinansi mereka.
Menteri Kesihatan, Khairy Jamaluddin Abu Bakar berkata, hanya individu yang disahkan positif Covid-19 sahaja tidak dibenarkan masuk walaupun mempunyai status vaksinasi lengkap.
“Individu dalam tempoh Perintah Pengawasan dan Pemerhatian (HSO) termasuk pengembara tanpa vaksinasi lengkap yang baru tiba di Malaysia juga tidak dibenarkan masuk ke premis,” katanya dalam sidang akhbar sebentar tadi. – KOSMO! ONLINE


Jamuan dan ziarah raya dibenarkan
Oleh ALWANI ZAFIRAH

27 April 2022, 4:42 pm
PETALING JAYA – Jamuan raya serta aktiviti ziarah pada Hari Raya Aidilfitri dibenarkan tahun ini.
Menteri Kesihatan, Khairy Jamaluddin Abu Bakar berkata, orang ramai masih digalakkan untuk memakai pelitup muka ketika tidak menjamu juadah yang disediakan.
“Individu bergejala tidak digalakkan untuk menyertai himpunan beramai ketika aktiviti ziarah semasa perayaan Aidilfitri,” katanya dalam sidang akhbar sebentar tadi.
Tambah Khairy Jamaluddin, penganjuran rumah terbuka sempena perayaan Aidilfitri juga dibenarkan dengan syarat memakai pelitup muka bagi kesemua tetamu yang hadir. – KOSMO! ONLINE


Setiap isi rumah Johor terima beras bermula hari ini hingga 31 Mei
Oleh KHAIRUL MOHD. ALI

27 April 2022, 3:33 pm
ISKANDAR PUTERI – Kerajaan negeri melancarkan program Bantuan Beras Bangsa Johor secara serentak di kesemua 56 Dewan Undangan Negeri (DUN) seluruh Johor, hari ini.
Menteri Besar, Datuk Onn Hafiz Ghazi berkata, bantuan beras itu akan dilaksanakan secara berfasa bermula hari ini hingga 31 Mei, dengan agihan fasa pertama sebanyak 172,500 kampit beras 10 kilogram (kg).
Menurut beliau, bantuan beras itu merupakan salah satu daripada keseluruhan 28 inisiatif yang akan dilaksanakan pihaknya menerusi program Bantuan Kasih Bangsa Johor.
“Hari ini, pelancaran Bantuan Kasih Bangsa Johor secara serentak khususnya untuk inisiatif bantuan beras kepada setiap isi rumah di Johor bermula hari ini dan akan berakhir pada 31 Mei.
“Semua warganegara Malaysia yang menetap di negeri ini akan dapat, setiap isi rumah akan terima sekampit beras 10 kg. Ini adalah bantuan kepada semua rakyat, sebab kita tidak mahu ada pihak yang kata mereka tidak pernah terima apa-apa daripada kerajaan negeri,” katanya kepada pemberita selepas melancarkan program berkenaan di Kota Iskandar, di sini hari ini.-KOSMO! ONLINE


Diskaun 30 peratus tol Jambatan Kedua Pulau Pinang pada hari raya
Oleh MOHD SYALMIZI HAMID

27 April 2022, 4:10 pm
GEORGE TOWN – Jambatan Sultan Abdul Halim Mu’adzam Shah (JSAHMS) atau juga dikenali sebagai Jambatan Pulau Pinang Kedua menawarkan diskaun tol 30 peratus kepada pengguna pada Hari Raya Aidilfitri.
Jambatan Kedua Sdn Bhd. (JKSB) dalam satu kenyataan hari ini berkata, ia membabitkan semua kelas kenderaan yang melalui jambatan tersebut pada hari raya nanti.
“Pemberian diskaun ini akan bermula pukul 12 tengah malam pada 30 April ini (Sabtu) sehingga pukul 11.59 malam pada 1 Mei (Ahad).
“Pemberian diskaun juga akan diberikan bermula pukul 12 tengah malam pada 7 Mei (Sabtu) sehingga pukul 11.59 malam pada 8 Mei (Ahad),” kata kenyataan berkenaan hari ini.
Kenyataan itu menambah, inisiatif yang diumumkan oleh Kerajaan Pusat tersebut disokong oleh JKSB dalam usaha mengurangkan bebanan pengguna lebuh raya untuk pulang ke kampung halaman bagi menyambut Hari Raya Aidilfitri.
JSAHMS sepanjang 16.9 kilometer merupakan pilihan untuk pengguna keluar dan masuk dari atau ke bahagian pulau di negeri ini.

Ia menghubungkan secara terus kawasan Batu Kawan di Seberang Perai kepada bahagian utama di pulau dan menghubungkan Batu Kawan secara terus ke Lapangan Terbang Antarabangsa Pulau Pinang di Bayan Lepas. – KOSMO! ONLINE


Tempat penginapan pekerja dikesan kotor, ancam nyawa
Oleh ISWAN SHAFIQ ISA

27 April 2022, 3:28 pm
SEBERANG PERAI – Daif, kotor, berbahaya, mengancam nyawa dan tidak sesuai untuk diduduki oleh manusia.
Selain lantai dan tangga besi yang hampir reput serta berlubang, tilam yang digunakan oleh penghuninya juga sangat nipis dan mereka terpaksa menggunakan kelambu kerana nyamuk yang banyak.
Itu gambaran ringkas mengenai sebuah asrama di kilang cerucuk besi yang menempatkan sekumpulan pekerja warga asing di Butterworth di sini hasil operasi bersepadu yang diketuai oleh Jabatan Tenaga Kerja Semenanjung Malaysia (JTKSM) hari ini.
Selain kilang cerucuk besi itu, sebuah penginapan di kilang berasaskan kotak juga diperiksa dalam operasi yang turut disertai oleh Majlis Bandaraya Seberang Perai (MBSP), Pertubuhan Keselamatan Sosial (Perkeso), Jabatan Keselamatan dan Kesihatan Pekerjaan (JKKP) negeri, Imigresen, polis serta Jabatan Kesihatan negeri itu.
Timbalan Ketua Pengarah (Operasi) JTKSM, Mohd. Asri Abdul Wahab berkata, susulan daripada operasi itu juga, pihaknya telah membuka sebanyak enam kertas siasatan iaitu di bawah Seksyen 24D Akta 446 kerana gagal membuat sebarang permohonan untuk mendapatkan perakuan penginapan terhadap pekerja mereka.
Beliau berkata, sabit kesalahan, denda sebanyak RM50,000 boleh dikenakan terhadap mereka bagi setiap kesalahan yang berjaya dibuktikan.

“Hasil pemeriksaan mendapati, kedua-dua majikan terbabit gagal menyediakan kemudahan sewajarnya kepada 34 pekerja yang terdiri daripada warga Bangladesh, Nepal dan Myanmar.
“Alasan mereka mudah iaitu tak tahu. Sedangkan, akta ini (446) digubal pada 2019 dan dikuatkuasakan pada 2020. Kami pun dah buat operasi merata-rata secara meluas. Mereka tak boleh cakap tak tahu. Mereka tahu, cuma mereka tak kisah,” katanya kepada pemberita semasa mengetuai operasi itu hari ini.
Menurut beliau, selain kesalahan di bawah JTKSM, beberapa kesalahan lain turut dikesan iaitu kilang dan jentera tidak berdaftar di bawah JKKP, tunggakan caruman dan tidak mendaftarkan pekerja asing (di bawah Perkeso) dan sebagainya. – KOSMO! ONLINE


Nagaenthran telah jalani hukuman mati – Wisma Putra
Oleh LUQMAN RIDHWAN MOHAMED NOR

27 April 2022, 4:48 pm
PUTRAJAYA – Kementerian Luar Negeri (KLN) mengesahkan Nagaenthran K. Dharmalingam yang ditahan di Singapura telah menjalani hukuman mati pada awal pagi tadi.
KLN dalam satu kenyataan berkata, mereka melalui Suruhanjaya Tinggi Malaysia di Singapura mengikuti rapi perkembangan kes tersebut sejak ditahan pada 22 April 2009.
Katanya, pihak Suruhanjaya Tinggi telah menjalankan tanggungjawab sewajarnya dalam memberikan bantuan konsular kepada Nagaenthran sepanjang berada dalam tahanan bagi memastikan hak dan kebajikan beliau sentiasa terpelihara.
“Kerajaan Malaysia melalui Perdana Menteri dan Menteri Luar Negeri pada minggu ini sekali lagi mengutuskan surat kepada rakan sejawat di Singapura sebagai usaha bagi memohon negara itu menimbang dan meringankan hukuman yang dikenakan ke atas beliau.
“Surat tersebut turut menyatakan keterbukaan kerajaan Malaysia untuk berbincang dengan Singapura bagi melaksanakan Program Pemindahan Banduan Antarabangsa di antara Malaysia-Singapura,” katanya hari ini.
Menurut Wisma Putra, pada November 2021, Perdana Menteri dan Menteri Luar Negeri telah menghantar surat pertama kepada Singapura, manakala pada Disember 2021, Yang di-Pertuan Agong juga telah mengutuskan warkah kepada Puan Yang Terutama Presiden Republik Singapura bagi meringankan hukuman ke atas Nagaenthran.

“Kerajaan Malaysia merakamkan penghargaan di atas maklum balas yang telah dikemukakan oleh Singapura dan menghormati sistem perundangan negara itu.
“Dalam masa yang sama, kerajaan Malaysia juga merakamkan penghargaan kepada Singapura atas bantuan yang telah diberikan sepanjang tempoh tahanan dan perbicaraan Nagaenthran,” katanya. – KOSMO! ONLINE


Zurich, Z Zurich Foundation sumbang RM45,454
27 April 2022, 3:22 pm
KUALA LUMPUR – Zurich Malaysia dan Z Zurich Foundation memberi sumbangan berjumlah RM45,454 kepada Rumah Raudhatul Al-Faeez.
Zurich Malaysia dalam satu kenyataan berkata, sumbangan dana tersebut akan digunakan untuk membangunkan semula rumah mereka yang terbakar pada tahun 2018.
“Kami berkongsi kasih sayang dan kegembiraan melalui sumbangan serta sesi berbuka puasa bersama 28 anak-anak kurang bernasib baik sempena hari raya yang bakal menjelma tidak lama lagi.
“18 sukarelawan daripada Zurich Malaysia telah meluangkan masa bersama anak-anak Rumah Raudhatul Al-Faeez untuk berbuka puasa dan menaja hadiah hari raya serta barang-barang keperluan harian,” kata kenyataan tersebut di sini hari ini.
Rumah Raudhatul Al-Faeez menempatkan anak-anak yatim, yatim piatu dan asnaf yang berusia di antara empat hingga 20 tahun. – KOSMO! ONLINE


Aung San Suu Kyi dihukum penjara 5 tahun atas tuduhan rasuah
Oleh KOSMO!

27 April 2022, 2:28 pm
NAYPYIDAW, Myanmar – Mahkamah Tentera Myanmar menetapkan keputusan bahawa pemimpin yang digulingkan, Aung San Suu Kyi didapati bersalah atas tuduhan rasuah, lapor Badan Penyiaran British (BBC), hari ini.
Menurut sumber, perbicaraan Suu Kyi telah dijalankan secara tertutup oleh pihak junta tentera dan beliau menerima hukuman penjara lima tahun.
Suu Kyi telah diletakkan di bawah tahanan rumah sejak Februari 2021 apabila rampasan kuasa tentera menggulingkan kerajaan pimpinannya yang telah dipilih rakyat.
Pemenang Hadiah Nobel berusia 76 tahun itu telah didakwa dengan pelbagai kesalahan jenayah termasuk penipuan kertas undi semasa pilihan raya negara pada 2020.
Beliau menafikan semua tuduhan dan kumpulan hak asasi manusia telah mengutuk perbicaraan mahkamah tentera sebagai satu penipuan.
Perbicaraan tertutup di ibu negara itu tidak dibuka kepada orang ramai dan media, malah peguam Suu Kyi juga dilarang bercakap dengan wartawan.

Selain itu, mahkamah tentera junta turut mendapati beliau bersalah kerana menerima rasuah berjumlah AS$600,000 (RM2.6 juta) dalam bentuk wang tunai dan jongkong emas daripada bekas ketua Yangon, bandar dan wilayah terbesar Myanmar.
Sabitan terbaharu itu menjadikan jumlah hukuman penjara yang telah diterima Suu Kyi setakat ini menjadi 11 tahun. – Agensi


A. Aida tiada mood raya, banglo mewah Janda Baik belum siap
Oleh MOHD. HAIKAL ISA

27 April 2022, 3:12 pm
PETALING JAYA – Penerbit sensasi, Datuk A. Aida tidak mempunyai keterujaan untuk beraya tahun ini kerana banglo mewah miliknya di Janda Baik, Pahang masih belum siap sepenuhnya.
Kata pemilik nama lengkap, Zaidah Awang itu, sepatutnya beliau sekeluarga bercuti di Pulau Sipadan, Sabah namun hasrat tersebut juga tidak kesampaian.
“Sebenarnya, raya tahun ini saya dan anak-anak rancang nak bercuti di Sabah. Sipadan ke, tapi semua tutup, raya ketiga baru buka.
“Jadi, yang paling dekat saya cakap pergi Genting Highlands sahajalah sebab lagipun, sekarang ini saya dalam 90 peratus nak siapkan rumah di Janda Baik.
“Jadi, hati ini tiada mood nak beraya padahal mereka pun nak ajak pergi Switzerland apa semua. Saya cakap, tiada mood. Kalian adik-beradik nak pergi, silakan.
“Jadi, lepas raya mereka dua beradik (Aleesa dan Natassha) pergi bercuti ke Switzerland rasanya. Jadi, lantak merekalah. Saya memang tak boleh pergi sebab nak siapkan rumah di Janda Baik,” katanya kepada Kosmo! Online.
Rumah banglo mewah milik A. Aida diberi nama Tuah Dmanggis di Janda Baik, Pahang kini sudah siap 90 peratus.
Ujar A. Aida, selagi banglo miliknya belum siap sepenuhnya, memang beliau tidak akan pergi ke mana-mana terutama ke negara luar.

“Selagi rumah ini tak siap, orang nak ajak pergi London ke, mana ke memang saya takkan turut serta,” jelasnya.
Ditanya sama ada memang menjadi tradisi atau kebiasaan keluarganya tidak beraya di kampung, jawab A. Aida, beliau anak-beranak memang akan bercuti terutama sebelum era pra-pandemik.
“Sebelum pandemik dah enam tahun beraya di luar negara. Sebab, ibu bapa saya dah meninggal dunia. Setiap kali raya bersama keluarga lebih kurang dua minggu pergi bercuti.
“Nak pergi mana, terpulang kepada mereka. Macam lagu Kisah Cinta Kita itu, saya pergi pusing Eropah 12 negara. Pandu kereta dan berjalan, dapat inspirasi tulis lagu.
“Bagi saya, raya adalah masa bersama keluarga tersayang. Tak kisah di mana-mana sekalipun. Sebelum pandemik, anak-anak pilih nak pergi mana. Hong Kong, okey. Itali? okey jom. Selama enam tahun.
“Jujurnya, tiada rasa rindu pun (beraya di kampung). Dapat juga pengalaman raya di tempat orang kan. Yang penting, bersama keluarga. Juadah raya kami bawa dan masak sendiri. Ada sekali beraya di Belanda, malam raya kami ‘bertukang’ di dapur masak rendang, ketupat dan sebagainya,” kata A. Aida. – KOSMO! ONLINE


Saksi tidak jumpa Najib untuk sahkan cek
Oleh NORLIZAH ABAS

27 April 2022, 3:08 pm
KUALA LUMPUR – Seorang pegawai penyiasat Suruhanjaya Pencegahan Rasuah Malaysia (SPRM) memberitahu Mahkamah Tinggi di sini, beliau tidak bertemu Datuk Seri Najib Tun Razak untuk mendapat pengesahan tujuan pemberian dua keping cek bernilai RM9.5 juta kepada Tan Sri Dr. Muhammad Shafee Abdullah pada 2013 dan 2014.
Mohamad Farid Jabar, 37, berkata, beliau juga tidak pernah melakukan sebarang siasatan terhadap fail-fail guaman di Tetuan Shafee & Co. serta tidak mengambil keterangan daripada mana-mana anak guam Muhammad Shafee untuk membantu siasatan.
Selain itu, saksi pendakwaan terakhir berkata, beliau tidak bertanya atau mengeluarkan notis kepada firma guaman milik Muhammad Shafee agar mengemukakan invois berkaitan pembayaran RM9.5 juta kepada peguam tersebut.
Beliau menyatakan demikian pada sesi pemeriksaan balas dikendalikan oleh peguam Harvinderjit Singh yang mewakili Muhammad Shafee.
Mahkamah sebelum ini diberitahu, dua keping cek masing-masing bernilai RM4.3 juta dan RM5.2 juta itu dikeluarkan oleh Najib sendiri atas nama tertuduh pada 13 September 2013 dan 17 Februari 2014 semasa perjumpaan di Pejabat Perdana Menteri di Putrajaya.
Penolong Pesuruhjaya SPRM, Mohd. Nasharudin Amir, 49, sebelum ini turut memberitahu mahkamah bahawa Muhammad Shafee menggunakan cek berjumlah RM9.5 juta itu untuk membeli sebuah banglo di Bukit Tunku, di sini.

Perbicaraan di hadapan Hakim Datuk Muhammad Jamil Hussin bersambung 12 Mei ini. – KOSMO! ONLINE


Kontraktor didakwa atas 33 pertuduhan palsukan dokumen
Oleh KHAIRUL MOHD. ALI

27 April 2022, 2:50 pm
JOHOR BAHRU – Seorang bekas kontraktor mengaku tidak bersalah di Mahkamah Sesyen, di sini hari ini atas 33 pertuduhan memalsukan dokumen bagi mendapatkan tender kepada empat syarikat pembinaan miliknya, lima tahun lalu.
Tertuduh, Azlinda Abd Aziz, 45, membuat pengakuan itu selepas kesemua pertuduhan dibacakan secara berasingan dihadapan HakimDatuk Ahmad Kamal Ariffin Ismail.
Azlinda (kanan) ketika hadir di Mahkamah Sesyen Johor Bharu hari ini. – Foto RAJA JAAFAR ALI
Berdasarkan 30 kertas pertuduhan , dia didakwa memalsukan dokumen Sijil Akuan Pendaftaran Syarikat Kementerian Kewangan Malaysia (KKM) dan Sijil Akuan Pendaftaran Syarikat Bumiputera KKM atas nama tiga syarikat dengan niat dokumen palsu tersebut digunakan bagi tujuan hendak menipu.
Manakala baki tiga pertuduhan lagi, tertuduh didakwa memalsukan dokumen Sijil Perakuan Pendaftaran Lembaga Pembangunan Industri Pembinaan (CIDB) Malaysia, Sijil Perolehan Kerja Kerajaan CIDB Malaysia dan Sijil Kontraktor Kerja Taraf Bumiputera Pusat Khidmat Kontraktor Kementerian Kerja Raya Malaysia.
Ketiga-tiga sijil berkenaan tidak wujud dan tidak diiktiraf oleh CIDB dan Pusat Khidmat Kontraktor (PKK).
Tertuduh yang juga merupakan seorang ibu tunggal itu didakwa melakukan kesalahan tersebut antara November 2017 hingga Oktober 2019 di Unit Perolehan Jabatan Khidmat Pengurusan, Majlis Bandaraya Iskandar Puteri (MBIP).

Azlinda didakwa mengikut Seksyen 468 Kanun Keseksaan yang memperuntukkan hukuman penjara selama tempoh yang boleh sampai tujuh tahun, dan juga denda.
Kes dikendalikan Pegawai Pendakwa Suruhanjaya Pencegahan Rasuah Malaysia (SPRM), Dayang Masneh Deh manakala tertuduh diwakili peguam, Matthews Jud dan Omar Kutty Maiadr.
Mahkamah kemudian menetapkan tertuduh diberi jaminan RM23,000 dengan seorang penjamin warga tempatan serta syarat tambahan pasport diserahkan kepada mahkamah sehingga perbicaraan selesai.
Ahmad Kamal Ariffin turut menetapkan tarikh 30 Mei ini untuk sebutan semula kes bagi penyerahan dokumen.-KOSMO! ONLINE


Kasut tiruan jenama terkenal bernilai RM8,640 dirampas
Oleh ABDUL RASHID ABDUL RAHMAN

27 April 2022, 2:37 pm
TEMERLOH – Kementerian Perdagangan Dalam Negeri dan Hal Ehwal Pengguna (KPDNHEP) Temerloh berjaya merampas sejumlah kasut tiruan jenama terkenal bernilai RM8,640 dalam satu serbuan di sebuah rumah di Taman Keladan Indah di sini semalam.
Ketua Pegawai Penguatkuasa KPDNHEP Temerloh, Abdul Razak Yahaya berkata, serbuan hasil aduan orang awam itu dibuat selepas pihaknya melakukan risikan dan pemantauan kira-kira seminggu.
“Semasa serbuan dilakukan mendapati rumah kediaman tersebut telah dijadikan pusat jualan dan stor bagi penyimpanan barang-barang cap dagangan antarabangsa.
“Dalam serbuan itu penghuni rumah iaitu seorang lelaki berusia 37 tahun ditahan untuk siasatan lanjut di bawah Akta Cap Dagangan 2019,”katanya di sini hari ini.
Menurutnya, kes disiasat di bawah Akta Cap Dagangan 2019 kerana disyaki melakukan kesalahan iaitu menjual atau menawar untuk membekalkan barangan cap dagangan yang dipakaikan dengan salah.
“Modus operandi kes ini adalah dengan membuat belian kasut daripada pembekal tempatan barangan tiruan berjenama terkenal dan seterusnya menjual secara dalam talian kepada pengguna sekitar RM120 sepasang bagi mengaburi pihak berkuasa.

Dalam pada itu katanya, operasi berkenaan dilaksanakan bagi membanteras aktiviti jualan barangan tiruan, penggunaan cap dagangan tanpa kelulusan di musim perayaan Hari Raya Aidilfitri.-KOSMO! ONLINE


Sindiket curi, tukar identiti kereta mewah tumpas
Oleh NOR AZIAH MAT NOH

27 April 2022, 3:00 pm
KUALA LUMPUR – Sindiket curi kereta mewah yang bertindak menukar identiti status kenderaan kepada dilupuskan dan musnah sepenuhnya (total loss) bagi menggantikan identiti kenderaan yang dicuri berjaya ditumpaskan.
Ketua Polis Kuala Lumpur, Datuk Azmi Abu Kassim berkata, aktiviti itu terbongkar selepas polis memberkas sembilan lelaki berusia antara 30-an hingga 40-an dalam serbuan di empat negeri sejak Disember tahun lalu hingga kelmarin.
“Penahanan sembilan lelaki terbabit membawa kepada rampasan 26 kenderaan mewah antaranya Toyota Vellfire, Mercedes, BMW, Ford Ranger dan Mazda.
“Keseluruhan rampasan kereta mewah itu dianggarkan bernilai RM3 juta,” katanya pada sidang akhbar di Ibu Pejabat Polis Kontinjen (IPK) Kuala Lumpur, di sini hari ini.
Jelasnya, sindiket terbabit bertindak menukar identiti kenderaan curi berkenaan dengan mendapatkan maklumat berhubung kenderaan dilupus atau kenderaan disytihar ‘total loss’ (musnah sepenuhnya).
“Maklumat itu diperoleh menerusi satu laman sesawang insurans kemudian digunakan bagi menggantikan identiti kenderaan curi sebelum didaftarkan semula dengan Pusat Pemeriksaan Kenderaan Berkomputer (PUSPAKOM) dan Jabatan Pengangkutan Jalan (JPJ).

“Kesemua kenderaan itu kemudian dijual dengan keuntungan antara RM30,000 hingga RM40,000 bagi setiap kereta,” ujarnya.
Mengulas lanjut, pihaknya sehingga kini menerima 26 laporan kehilangan kereta mewah di ibu negara sejak tahun lalu dan percaya ada lagi laporan yang berkait dengan sindiket terbabit.
“Dua daripada sembilan suspek tersebut masih dalam tempoh reman untuk siasatan lanjut di bawah Seksyen 379A Kanun Keseksaan.
“Kita tidak menolak kemungkinan ada lagi ahli sindiket ini yang masih bebas dan usaha mengesan individu terbabit sedang giat dijalankan,” katanya lagi. – KOSMO! ONLINE


Ramai akan ‘jadi’ Izara Aishah raya nanti
Oleh NUR EMIRA SAIZALI

27 April 2022, 2:38 pm
PETALING JAYA – Pelakon terkenal Izara Aishah mencuri perhatian ramai apabila gaya lilitan tudungnya menjadi antara gaya tudung paling dikehendaki pada hari raya nanti.
Gaya lilitan yang merupakan idea asalnya itu mendapat permintaan tinggi apabila ramai yang meminta pelakon filem Pilot Cafe itu menghasulkan video tutorial.
Paling mengejutkan ialah apabila seorang lelaki berstatus suami orang, @luqman_kaka memohon pertolongan orang ramai agar mengajar isterinya cara pemakaian tudung gaya Izara itu.
“Assalamualaikum warga shawl (selendang). Nak tanya siapa tahu tutorial pakai shawl macam Izara ni?
“Isteri aku kata nak pakai gaya ini pada hari raya nanti. Sudah dua hari dia cari tutorial tak jumpa sampai tiada mood. Demi isteri tercinta, tolong saya,” katanya menerusi satu ciapan.
Ciapan tersebut mendapat perhatian Izara sehingga sudi merakam video tutorialnya dalam akaun TikTok.

“Saya ada nampak satu ciapan seorang lelaki yang mencari tutorial tudung Izara untuk isterinya.
“Jadi, saya memang jenis lembut hati apabila lihat seorang suami nak gembirakan isterinya. Jadi, saya pun tergerak hati nak tunjukkan tutorial ini.
“Harapnya video ini akan membuatkan isteri dia gembira dan faham tutorial saya ini,” kata pemilik nama penuh Nik Izara Aishah Nik Izazurin itu.
Dalam pada itu, rata-rata netizen gembira dengan perkongsian menantu tiri Datuk Seri Siti Nurhaliza itu dan berharap dapat menggayakan cara lilitan Izara pada pagi raya nanti.
“Aku lelaki dan ini pertama kali menonton video tutorial tudung,” kata seorang netizen.
“Terima kasih Izara, semoga mengalir pahala sebab kongsi cara pemakaian tudung menutup aurat,” puji seorang lagi pengguna TikTok.
Perkongsian video tersebut telah berjaya meraih lebih 3.9 juta tontonan dan lebih 500,000 tanda suka. – KOSMO! ONLINE


3,000 usahawan vape akan terjejas – MRECA
Oleh ALWANI ZAFIRAH

27 April 2022, 2:32 pm
PETALING JAYA – Seramai 3000 usahawan tempatan dan 15,000 pekerja dalam industri rokok elektronik (vape) akan terjejas sekiranya cadangan larangan penjualan vape dilaksanakan.
Presiden Persatuan Rokok Elektronik Runcit Malaysia (MRECA), Datuk Adzwan Ab Manas berkata, Kementerian Kesihatan (KKM) seharusnya memberi fokus kepada pelaksanaan peraturan yang telah lama tertangguh dan bukannya membuat cadangan baharu.
“Industri rokok elektronik kini berada dalam ketidaktentuan atas kegagalan KKM untuk mengutamakan pelaksanaan peraturan dan penyeliaan industri ini, kami seperti digantung tidak bertali.
“Walaupun kerajaan telah mengumumkan pelaksanaan cukai untuk cecair rokok elektronik yang mengandungi nikotin mulai 1 Januari 2022 lalu, bagaimanapun kini telah tertangguh empat bulan kerana KKM enggan melaksanakan peraturan secepat mungkin,” katanya dalam satu kenyataan hari ini.
Tambah Adzwan, KKM perlu memberikan keutamaan kepada pelaksanaan peraturan kawal selia industri rokok elektronik terlebih dahulu.
Sementara itu, MRECA menganggarkan kelewatan dalam melaksanakan peraturan kepada cecair rokok elektronik juga mengakibatkan kerajaan kerugian hasil kutipan cukai melebihi RM750 juta setahun.

“Ekoran penangguhan dan kelewatan pelaksanaan peraturan oleh KKM ini, dianggarkan kerajaan menanggung kerugian sekitar RM62 juta setiap bulan daripada kegagalan untuk mengutip cukai.
“Cadangan KKM untuk melarang penjualan vape bersama rokok walaupun kedua-dua produk tersebut adalah berlainan seumpama mengisytiharkan perang kepada industri tempatan rokok elektronik,” ujarnya.
Dalam pada itu, Adwan juga berharap agar KKM tidak terburu-buru melaksanakan larangan tersebut kerana akan memberi tamparan hebat kepada mereka yang terlibat secara langsung dalam industri tersebut. – KOSMO! ONLINE


Nelayan Vietnam cuba sabotaj APMM, rosakkan enjin bot
Oleh TENGKU DANISH BAHRI TENGKU YUSOFF

27 April 2022, 2:41 pm
KUALA TERENGGANU – Maritim Malaysia (APMM) berjaya menggagalkan tindakan sebuah bot Vietnam yang cuba melepaskan diri selepas disyaki menceroboh perairan negara pada kelmarin.
Timbalan Pengarah Operasi Maritim Terengganu, Ariffin Ghazali berkata, bot nelayan yang mempunyai 15 kru warga Vietnam tersebut ditahan pada pukul 12 tengahari kira-kira 110 batu nautika dari timur Kuala Terengganu.
Beliau berkata, kapal peronda APMM mengambil masa hampir 45 minit untuk memintas bot nelayan Vietnam berkenaan.
“Kumpulan nelayan Vietnam tersebut yang terdesak bertindak mensabotaj dengan merosakkan enjin bot mereka.
“Ia menyebabkan kerja-kerja untuk menunda bot nelayan berkenaan ke Jeti Pusat Tahanan Vesel Kuala Terengganu di sini menjadi sukar sehingga memakan masa 24 jam,” katanya pada sidang akhbar di Pejabat Maritim Terengganu di sini hari ini.- KOSMO! ONLINE


Lebih 1.5 juta kenderaan dijangka masuk ke Pahang
Oleh ABDUL RASHID ABDUL RAHMAN

28 April 2022, 8:49 pm
BENTONG – Jumlah kenderaan yang melalui jalan-jalan utama termasuk lebuh raya di negeri ini dijangka meningkat melebihi 1.5 juta dalam tempoh tujuh hari musim perayaan Aidilfitri bermula hari ini.
Ketua Polis Pahang, Datuk Ramli Mohamed Yoosuf berkata, sehubungan itu pihak polis dengan kerjasama pelbagai pihak akan terus melakukan pemantauan dalam usaha meminimakan kemalangan jalan raya melalui Op Selamat.
“Antara fokus operasi yang akan dijalankan sepanjang Ops Selamat ini adalah Ops Lancar Had Laju di kawasan yang kerap berlaku kemalangan, memandu di lorong kecemasan, memotong di garisan berkembar, menggunakan telefon bimbit semasa memandu dan potong ‘queue’.
“Selain itu fokus juga kepada individu melanggar peraturan lalu lintas yang boleh menyebabkan kemalangan maut dan juga gangguan kepada pengguna jalan raya lain,”katanya dalam sidang akhbar pada majlis pelancaran Ops Selamat 18 sempena sambutan Hari Raya Aidilfitri Kontinjen Pahang di Plaza Tol Bentong di sini hari ini.
Hadir sama Pengarah Perkeso Pahang, Ahmad Tarmizi Muktar;  Timbalan Ketua Polis Pahang, Datuk Mohd. Yusri Hassan Basri dan Ketua Polis Daerah.
Dalam pada itu beliau berkata, polis akan turut menumpukan kepada memastikan keselamatan harta benda dan rumah yang ditinggalkan penghuni sepanjang cuti balik kampung.

Katanya, bagi tujuan itu rondaan pencegahan jenayah di taman-taman perumahan akan terus dipertingkatkan bagi memantau rumah dan premis yang ditinggalkan. – KOSMO! ONLINE.


Bergurau jadi mayat, lelaki tertimbus tanah kubur
Oleh KOSMO!

28 April 2022, 8:30 pm
JAKARTA – Sebuah klip video tular di media sosial Indonesia memaparkan seorang lelaki yang berpura-pura menjadi mayat di dalam sebuah kubur, namun tertimbus tanah, lapor laman berita Suara.com hari ini.
Video itu dimuat naik dalam akaun Instagram @ngakaksehat.
Dalam rakaman itu, kelihatan seorang lelaki berbaju hitam, berseluar biru dan bertopi sedang berada di dalam sebuah kubur yang baru sahaja digali.
Lelaki itu kemudian berbaring di sisi kanan kubur seolah-olah dia telah meninggal dunia dan sedang ditanam.
Pada awalnya, dia tersenyum kepada perakam yang merakamkan dirinya. Tidak lama kemudian, setelah selesa berada di posisi yang dimahukan, tanah kubur di sebelah kanannya runtuh lalu menimbusnya hidup-hidup.
Lelaki itu masih bernasib baik kerana tanah yang menimbusnya tidak terlalu banyak. Dia masih mampu keluar dari timbunan itu.

Video itu mendapat perhatian netizen di ruangan komen.
“Maksudnya sudah diizinkan meninggal dunia,’’ tulis seorang netizen.
“Gurauan terakhir sebelum akhirnya dijemput malaikat,’’ komen netizen lain. – Agensi


Jerman akan hantar 50 kereta kebal ke Ukraine
Oleh KOSMO!

28 April 2022, 9:00 pm
BERLIN – Kementerian Pertahanan Jerman memaklumkan bahawa Berlin bersetuju untuk menghantar 50 kereta kebal anti pesawat ke Ukraine bagi membantu Kiev menentang Russia, lapor United Press International (UPI).
Berlin selama beberapa dekad mengekalkan dasar untuk tidak melabur dalam aspek ketenteraan dan enggan memberikan bantuan ketenteraan kepada negara lain susulan penglibatan Jerman dalam Perang Dunia Kedua.
Bagaimanapun, pencerobohan Russia ke atas Ukraine pada 24 Februari lalu menandakan titik perubahan bagi Jerman, kata Canselor Olaf Scholz.
Sejak pencerobohan itu, Jerman mengumumkan penghantaran senjata kepada Ukraine dan memutuskan untuk mengukuhkan pertahanan negara.
Bagaimanapun, Berlin masih dikritik kerana tidak memberi lebih banyak bantuan kepada Ukraine dan tidak mempedulikan gesaan Presiden Volodymyr Zelenskyy untuk mendapatkan senjata berat.
Pada Selasa lalu, Menteri Pertahanan Jerman, Christina Lambrecht mengumumkan bahawa Berlin akan menghantar stok 50 kereta kebal anti-pesawat Gepardnya ke Ukraine.

“Ini adalah apa yang diperlukan Ukraine sekarang,’’ katanya kepada sidang akhbar.
Kereta kebal dilengkapi dua meriam automatik itu adalah sebahagian daripada pertahanan udara tentera Jerman sebelum dibubarkan pada 2010, demikian menurut tentera udara Jerman. – Agensi


Janna, Hairul, Hun sambut raya bersama Mobile Legends
Oleh KOSMO!

28 April 2022, 8:13 pm
PETALING JAYA – Mobile Legends: Bang Bang, arena pertempuran berbilang pemain mudah alih dengan komuniti permainan terbesar mengumumkan liga wira terbarunya iaitu Janna Nick, Hairul Azreen dan Hun Haqeem sekaligus menjadi wajah kempen 515 mereka raya kali ini.
Pemilihan tiga selebriti tersebut amat penting bagi pelan perniagaan kerana syarikat permainan digital antarabangsa itu ingin mengukuhkan tapak mereka di Asia Tenggara.
“Sejak dari tahun 2016, kami sentiasa mengiktiraf rantau Asia Tenggara sebagai salah satu pasaran utama kami. Oleh itu, kami mengasimilasikan ciri permainan kami sedekat mungkin dengan budaya tempatan,” menurut kenyataan rasmi yang dikeluarkan oleh MOONTON Games.
Selain itu, penonton juga boleh menikmati video bertemakan Raya yang disajikan oleh MOONTON Games yang sarat dengan mesej bermakna.
Ramai kagum dengan personaliti comel Janna Nick dan dia berjaya menghidupkan watak Tang Wanwan dalam Tang Wanwan yang menakutkan.
Selain itu, MOONTON Games juga telah menyediakan dua buah lagi filem solo mini yang menarik berkisarkan Ling dan Yin yang dibintangi oleh Hun Haqeem sebagai Ling, dan Hairul Azreen sebagai Yin akan tiba tidak lama lagi.

Filem solo mini Ling ini iaitu Ling: The Chosen One akan ditayangkan pada 24 April dan filem solo mini Yin, The Ultimate Challenge akan ditayangkan pada 2 Mei.
Kedua-dua pelakon tersebut tidak sabar untuk menunjukkan beberapa pergerakan dan kemahiran koreografi yang unik dan hebat dalam filem mini masing-masing.
Hairul Azreen dan Hun Haqeem memainkan peranan mereka dengan luar biasa, menguasai pergerakan melawan menggunakan senjata mereka, berdasarkan cerita dan kemahiran hero.
MOONTON Games juga teruja untuk mengumumkan kerjasamanya dengan salah satu jenama telefon dan elektronik terkemuka dunia, Samsung Electronics. Samsung juga akan menjadi rakan persembahan bersama di ALLSTAR Showdown 2022.
“Samsung Malaysia teruja untuk mengumumkan kerjasama kami dengan ALL STAR. Dengan perkongsian ini, kami berharap dapat menunjukkan prestasi peranti siri Galaxy A dan mampu memberikan pengalaman yang mengagumkan untuk pemain permainan,” kata KM Liew, Ketua Perniagaan MX, Samsung Malaysia Electronics. – KOSMO! ONLINE


Warga emas parah tercampak dalam longkang akibat dilanggar kereta
Oleh ISKANDAR SHAH MOHAMED

28 April 2022, 8:37 pm
KUALA SELANGOR – Seorang pejalan kaki warga emas parah akibat dilanggar sebuah kenderaan sehingga tercampak ke dalam longkang di Jalan Sasaran, Jeram di sini, semalam.
Kejadian tular pukul 9 pagi itu turut mengakibatkan wanita berusia 67 tahun berkenaan turut terkena tiang elektrik di kawasan tersebut.
Detik kemalangan itu tular menerusi video berdurasi 11 saat di laman sosial Facebook.
Ketua Polis Daerah Kuala Selangor, Superintendan Ramli Kasa berkata, Bahagian Siasatan dan Penguatkuasaan Trafik (BSPT) menerima maklumat kemalangan jalan raya melibatkan tiga kenderaan dan seorang pejalan kaki.
Katanya, siasatan awal mendapati sebuah kereta Toyota Altis menghentikan kenderaannya untuk memasuki simpang di jalan tersebut.
“Namun, sebuah Proton Satria dipandu wanita berusia 30 tahun secara tiba-tiba memasuki arah bertentangan dan melanggar Altis berkenaan.

“Akibat perlanggaran itu, Satria itu kemudian berpusing dan terlanggar pejalan kaki wanita yang berada di tepi bahu jalan,” katanya dalam kenyataan hari ini. -KOSMO! ONLINE


MAIWP peruntuk RM24.4 juta bantuan Aidilfitri buat asnaf
Oleh ALWANI ZAFIRAH

28 April 2022, 8:42 pm
KUALA LUMPUR – Sebanyak RM24.4 juta perbelanjaan diperuntukan oleh Majlis Agama Islam Wilayah Persekutuan (MAIWP) buat golongan asnaf.
Ia melibatkan lebih 30 ribu penerima di tiga buah Wilayah Persekutuan serta seramai 640 penghuni institusi di bawah MAIWP.
Menteri di Jabatan Perdana Menteri, Datuk Idris Ahmad berkata, agihan tersebut meliputi bantuan kewangan awal Ramadan serta sebahagian keperluan menyambut Syawal akan datang.
“MAIWP telah meluluskan bantuan Aidilfitri sebanyak RM800 kepada 30,300 penerima bantuan kewangan bulanan di Wilayah Persekutuan Kuala Lumpur, Labuan dan Putrajaya.
“RM300 diberikan sebagai persiapan sambut Ramadan, dan RM800 lagi diserahkan pada 22 April lalu bagi menyediakan keperluan menyambut Syawal yang hampir tiba,” katanya.
Beliau berkata demikian ketika berucap di Majlis Iftar Bersama Asnaf di sini hari ini.

Dalam pada itu, Idris memaklumkan jumlah keseluruhan agihan MAIWP sepanjang bulan Ramadan adalah berjumlah sebanyak RM36.8 juta. – KOSMO! ONLINE.


Lee Zii Jia tenang ke suku akhir Kejohanan Badminton Asia
Oleh MUHAMMAD RIDUAN MOHD HANAFIAH

28 April 2022, 8:24 pm
JAGUH perseorangan lelaki negara, Lee Zii Jia tampil dengan kemenangan bergaya apabila melangkah ke suku akhir Kejohanan Badminton Asia (BAC) Manila, Filipina sebentar tadi.
Zii Jia yang juga pilihan ketiga dilihat tidak berdepan sebarang kesukaran apabila mudah mengatasi pemain Indonesia, Shesar Hiren Rhustavito dengan kemenangan straight-set.
Meskipun Shesar Hiren cuba bangkit untuk memenangi set kedua dan mengheret perlawanan ke set ketiga, namun Zii Jia bijak mengekalkan momentum untuk mencatat kemenangan 21-14, 22-20.
“Saya tidak banyak melakukan kesilapan mudah, selain saya juga telah melakukan persiapan terbaik untuk turun pada aksi kali ini. Sebelum ini saya telah berdepannya sebanyak dua kali jadi sedikit sebanyak sudah mengetahui kelemahan dan kelebihan Shesar,” katanya sejurus tamat perlawanan.
Hasil kemenangan tersebut, Zii Jia akan bertemu pilihan kelapan dari Jepun, Kanta Tsuneyama.
Tidak ketinggalan, beregu campuran profesional negara, Tan Kian Meng-Lai Pei Jing meneruskan aksi konsisten selepas mengatasi wakil India, Ishaan Bhatnagar-Tanisha Crasto 21-18 , 21-18.

Sementara itu, nasib berbeza menimpa perseorangan wanita negara, S. Kisona apabila dia kalah kepada pilihan kelima dari China, He Bing Jiao, 18-21, 14-21, manakala beregu lelaki negara, Teo Ee Yi-Ong Yew Sin tewas kepada pasangan Indonesia, Pramudya Kusumawardana-Yeremia Erich Yoche Yacob Rambitan 21-16, 18-21, 21-16.
Pasangan beregu campuran, Chen Tang Jie-Peck Yen Wei terpaksa akur dengan pilihan ketiga, juga dari China, Wang Yi Lyu-Huang Dong Ping 9-21, 19-21. – KOSMO! ONLINE


13 pelajar ditahan kes pukul rakan sekolah
Oleh NUR AMALINA AZMAN

28 April 2022, 9:52 pm
LANGKAWI – Pihak polis menahan 13 pelajar sebuah sekolah menengah di sini yang dipercayai terlibat dalam insiden pergaduhan yang tular di media sosial pada pagi tadi.
Ketua Polis Daerah Langkawi, Asisten Komisioner Shariman Ashari berkata, kesemua pelajar tersebut adalah pelajar tingkatan empat dari sekolah sama.
“Lima daripada pelajar terbabit adalah daripada kelas sama dengan mangsa dan bakinya daripada kelas lain,” katanya di sini hari ini.
Katanya, seramai 12 daripada mereka ditahan pada pukul 12.30 tengah hari tadi sebelum seorang lagi ditahan pada pukul 3 petang.
“Rakaman percakapan kesemua suspek sedang diambil,” ujarnya.
Tambahnya, siasatan dilakukan mengikut Seksyen 147 Kanun Keseksaan. – KOSMO! ONLINE.


Ops Selamat bukan cari salah pengguna jalan raya
Oleh ROSLIZA MOHAMED

28 April 2022, 8:16 pm
KOTA BHARU – Ops Selamat ke-18 yang dilancar Polis Diraja Malaysia (PDRM) bukan bertujuan mencari atau menahan pesalah trafik tetapi ia lebih kepada mendidik pengguna jalan raya.
Pengarah Jabatan Siasatan dan Penguatkuasaan Trafik Bukit Aman, Datuk Mat Kasim Karim berkata, pihaknya menyangkal dakwaan setengah pihak bahawa operasi itu termasuk penggunaan alat pengesan had laju (In-Car Radar) Sistem Kompaun Dalam Talian Pintar (iCOPS) bertujuan menahan pesalah.
“Pelancaran Ops Selamat selama l0 hari bermula esok bertujuan untuk memantau keselamatan pengguna jalan raya supaya mematuhi peraturan ditetapkan.
“Ia juga bagi memastikan aliran trafik berjalan lancar. Sekiranya pengguna jalan raya melakukan kesalahan, mereka tetap akan disaman apabila kita dapat mengesannya dengan mengunakan lima alat iCOPS dan In-Car Radar yang dipasang di seluruh negara,” katanya.
Beliau berkata demikian ketika ditemui pemberita selepas menyaksikan Majlis Serah Terima Tugas Ketua Polis Kelantan di Ibu Pejabat Polis Kontinjen (IPK) Kelantan di sini hari ini. – KOSMO! ONLINE.


RCI Tabung Haji sudah panggil 43 saksi
Oleh AMREE AHMAD

28 April 2022, 8:12 pm
PUTRAJAYA – Setelah lepas tiga bulan dibentuk, Suruhanjaya Siasatan Diraja (RCI) bagi isu Tabung Haji sudah pun berjaya memanggil 43 orang saksi untuk dirakamkan keterangan.
Perkara tersebut dimaklumkan oleh Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar menerusi kenyataan di sini hari ini.
“Sehingga 26 April 2022, RCI juga telah mengenal pasti dan memanggil pelbagai agensi yang boleh membantu siasatan bagi mendapatkan gambaran dan situasi berkaitan,” katanya.
RCI itu ditubuhkan pada 19 Januari lalu setelah diperkenankan Yang di-Pertuan Agong, Al-Sultan Abdullah Ri’ayatuddin Mustafa Billah Shah di bawah Akta Suruhanjaya Siasatan 1950.
Ia diketuai bekas Ketua Hakim Negara, Tun Mohamed Raus Sharif dengan lima ahli termasuk bekas Ketua Setiausaha Negara, Tan Sri Samsudin Osman yang dilantik pada 21 Januari.
Pembentukan RCI tersebut dipersetujui Kabinet pada 14 Julai 2021 bagi menyiasat isu yang berbangkit mengenai pengurusan dan operasi Tabung Haji dari 2014 sehingga 2020 lalu.

Mengulas lanjut, Wan Junaidi berkata, setakat kelmarin, RCI berkenaan sudah mengadakan mesyuarat mereka sebanyak tiga kali dengan yang pertama berlangsung pada 26 Januari lepas. – KOSMO! ONLINE.


PTP, LPJ beri bantuan kepada 200 keluarga
Oleh HARRITH HISHAM

28 April 2022, 6:51 pm
PETALING JAYA – Seramai 200 keluarga kurang berkemampuan di Gelang Patah dan Johor Bahru menerima bantuan berbentuk makanan dan baucar tunai sempena program Tijarah Ramadan dan Pengagihan Bubur Lambuk hari ini.
Program tanggungjawab sosial korporat (CSR) itu dianjurkan oleh Pelabuhan Tanjung Pelepas Sdn. Bhd. (PTP), ahli Kumpulan MMC dengan kerjasama Lembaga Pelabuhan Johor (LPJ) sebagai usaha untuk membantu golongan yang masih terjejas selepas pandemik Covid-19.
Pengurus Besar Lembaga Pelabuhan Johor, Kamaruzaman Munasir berkata, program selama tiga hari itu merupakan aktiviti tahunan yang dianjurkan selama lebih 14 tahun oleh PTP dan LPJ.
“Untuk tahun ini, para sukarelawan telah dibahagikan kepada beberapa kumpulan untuk mendekati masyarakat yang kurang bernasib baik dan menyampaikan bubur lambuk ini kepada mereka di samping meraikan keceriaan Ramadan.
“Penduduk yang menerima bantuan terdiri daripada Kampung Ladang, Kampung Pok, Kampung Desa Paya Mengkuang, Kampung Tanjung Adang, Kampung Pekajang, Kampung Tiram Duku, Kampung Pulai dan Flat Larkin Johor,” katanya dalam satu kenyataan hari ini.
Sementara itu, Ketua Pegawai Eksekutif PTP, Marco Neelsen berkata, pihaknya yang berada di bawah naungan Kumpulan MMC sentiasa berada di barisan hadapan untuk melaburkan sumber bagi menjaga kelestarian komuniti dan persekitarannya.- KOSMO! ONLINE


‘Pocong’ sergah pemandu kereta dikecam netizen
Oleh KOSMO!

28 April 2022, 7:00 pm
JAKARTA – Aksi gurauan (prank) sekumpulan individu di Indonesia menjadi sasaran kecaman netizen kerana berpakaian seperti pocong dan melompat ke tepi kereta yang lalu-lalang pada waktu malam untuk menakut-nakutkan orang ramai, lapor laman berita Suara.com semalam.
Berdasarkan klip video yang dikongsikan dalam akaun  Instagram @memomedsos, seorang lelaki berpakaian serba putih menyerupai hantu pocong dilihat sedang berdiri di tepi sebatang jalan.
Sebaik sahaja kereta menghampirinya, dia melompat keluar dari tempat persembunyian dan menuju ke arah kereta yang bergerak laju.
Pemandu kereta tersebut kemudian didengari membunyikan hon kuat, berkemungkinan terkejut melihatkan kelibat pocong itu atau dia dapat meneka bahawa ia seorang manusia.
Video tersebut dirakam seorang lagi individu yang kemudiannya didengari ketawa melihatkan aksi tersebut.
Gurauan mereka dikecam netizen dengan ramai yang memarahi tindakan tidak bertanggungjawab individu-individu berkenaan.

“Kalau terlanggar, siapa yang perlu dipersalahkan?” kata seorang pengguna media sosial.
“Langgar sahaja biar mati dan betul-betul jadi pocong,” kata seorang lagi netizen. – Agensi


Presiden Perancis dibaling buah tomato
Oleh KOSMO!

28 April 2022, 7:30 pm
PARIS – Seorang penunjuk perasaan bertindak membaling buah tomato ke arah Presiden Perancis, Emmanuel Macron ketika beliau melakukan tinjauan pertama selepas memenangi pilihan raya Presiden, lapor portal berita MailOnline semalam.
Macron yang diundi semula dalam pilihan bulan ini sedang menemui penyokongnya di sebuah pasar di Cergy, barat laut Paris apabila beliau menjadi sasaran.
Meskipun  tomato yang dilempar tidak mengenai pemimpin itu, ia menimbulkan huru-hara dalam kalangan pasukan keselamatannya ketika mereka cuba melindunginya.
Pengiringnya membuka sekaki payung bagi melindungi Macron daripada ‘hujan’ tomato, manakala beliau menutup bahagian atas kepala menggunakan tangannya.
Beliau juga didengari berkata “ini tidak serius,” sebelum dibawa pergi oleh pasukan pengawal peribadinya.
Macron mengalahkan pesaingnya, Marine Le Pen dengan peratusan undian sebanyak 58.5 peratus berbanding 41.5 peratus yang diperoleh Le Pen pada pilihan raya pusingan kedua  Ahad lalu. – Agensi


Puluhan ribu pengguna tutup akaun selepas Elon Musk beli Twitter
Oleh KOSMO!

28 April 2022, 6:30 pm
WASHINGTON – Sejak berita mengenai bilionair Elon Musk membeli Twitter tersebar, berpuluh-puluh ribu pengguna terutamanya di Amerika Syarikat (AS) dilaporkan menyahaktif akaun mereka, lapor akhbar Metro UK semalam.
Perkara itu disedari oleh pengguna laman Twitter terutamanya individu berprofil tinggi dan ahli politik. Mereka menyaksikan penurunan mendadak dalam bilangan pengikut masing-masing.
Twitter mengesahkan kepada rangkaian televisyen NBC News bahawa penyahaktifan akaun secara besar-besaran itu dilakukan oleh pengguna sebenar (manusia) dan bukannya bot atau program automasi.
Pada Selasa lalu, Twitter berkata, kadar turun naik dalam bilangan penggunanya berlaku disebabkan oleh penutupan akaun. Berdasarkan akaun yang kehilangan pengikut, nampaknya pengguna berhaluan kiri memilih untuk keluar daripada  platform itu.
Bekas Presiden Amerika Syarikat (AS), Barack Obama yang memiliki pengikut paling ramai di Twitter telah kehilangan lebih 300,000 pengikut,  manakala Alexandria Ocasio-Cortez hilang lebih 11,000 pengikutnya  sejak berita pemilikan Twitter oleh Musk diketahui umum.
Sebaliknya, ahli politik berhaluan kanan seperti anggota Kongres Parti Republikan, Marjorie Taylor Greene mencatat peningkatan bilangan pengikut hampir 100,000 pada akaun rasminya dalam tempoh hanya 24 jam.

Greene merupakan penyokong bekas Presiden AS, Donald Trump. Trump disekat secara kekal daripada Twitter kerana menyebarkan maklumat salah mengenai  Covid-19.
Reaksi itu tidak terhad hanya di AS dengan pemimpin berhaluan kanan seperti Presiden Brazil, Jair Bolsonaro mencatat kira-kira 90,000 pengikut baharu.
Bukan sahaja ahli politik, malah penghibur berhaluan kiri seperti Katy Perry dan Taylor Swift masing-masing kehilangan lebih 200,000 dan 100,000 pengikut. – Agensi


Fasa endemik : KKM tumpu penyakit tidak berjangkit
Oleh SITI A'ISYAH SUKAIMI

28 April 2022, 6:14 pm
PUTRAJAYA – Peralihan fasa daripada pandemik Covid-19 ke endemik membolehkan Kementerian Kesihatan (KKM) untuk memberi tumpuan semula kepada penyakit tidak berjangkit (NCD) yang juga epidemik di negara ini.
Menteri Kesihatan, Khairy Jamaluddin Abu Bakar berkata, walaupun pandemik Covid-19 merupakan kecemasan dari segi kesihatan awam, namun yang lebih berjangka panjang ialah epidemik NCD.
Katanya, hal ini kerana penyakit NCD tidak memperlihatkan gejala dalam tempoh masa terdekat berbanding Covid-19 iaitu dalam masa tiga atau empat hari.
“Kalau kita mengidap NCD, gejala kemudaratan itu mungkin hanya dapat dilihat beberapa tahun akan datang. NCD ini ibarat bom jangka dan kita tak tahu ia ada tetapi satu hari nanti ia meletup.
“Apabila ia meletup, jadi sudah terlewat sebab kita terpaksa menjaga atau merawat. Kita tidak dapat melaksanakan tindakan untuk mencegah NCD untuk jadi lebih teruk kepada rakyat,” katanya berucap pada Majlis Pelancaran Laporan Tahunan PeKa B40 Tahun 2021 di sini hari ini.
Dalam memberi tumpuan kepada penyakit NCD itu, beliau berkata, perlu dipastikan inisiatif saringan secara besar-besaran dapat dilaksanakan malah, KKM sendiri mempunyai kemudahan percuma kepada rakyat.

“Bayangkan hanya setengah juta daripada hampir enam juta yang layak memanfaatkan saringan kesihatan ini. Ia benda baik, percuma dan bukan susah kalau nak usahakan supaya dapat saringan kesihatan melalui PeKa B40 serta semua saringan kesihatan yang kerajaan ada. – KOSMO! ONLINE.


Keluarga lancar tabung bantuan demi keadilan Yasin Sulaiman
Oleh MOHD. HAIKAL ISA

28 April 2022, 7:51 pm
PETALING JAYA – Demi mendapatkan keadilan bagi Yasin Sulaiman yang berdepan kemungkinan hukuman gantung sampai mati disebabkan kesalahan mengedar dadah, keluarga penyanyi itu mewujudkan tabung bantuan bertujuan kos pembelaaan di mahkamah.
Abang Yasin iaitu Mohamed Zain yang bertindak sebagai admin akaun Instagram rasmi pelantun lagu Mimpi Laila itu berkongsi satu kenyataan berhubung perkara tersebut.
“Assalamualaikum, kiriman ini dihantar bagi pihak keluarga Yasin Sulaiman dengan kebenarannya.
“Untuk menampung kos pembelaan bagi tuduhan yang amat berat terbabit, pihak keluarga Yasin ingin memohon kepada sesiapa yang berminat untuk memberi sumbangan agar dapat membantu Yasin mendapatkan pembelaan yang adil di mahkamah,” katanya.
Ujar Zain, Yasin atau nama sebenarnya, Mohamad Yasin Sulaiman didakwa atas dua pertuduhan iaitu mengedar kanabis dan kedua, menanam dadah jenis tersebut.

View this post on Instagram

A post shared by Yasin Sulaiman (@yasinsulaiman)

“Pada 31 Mac 2022, Yasin didakwa di mahkamah Petaling Jaya atas dua tuduhan di bawah Akta Dadah Berbahaya 1952.
“Tuduhan pertama adalah di bawah Seksyen 39B iaitu tuduhan mengedar dadah jenis kanabis kerana jika kanabis yang ditemui melebihi 200 gram, ia diandaikan untuk pengedaran.
“Tuduhan tersebut membawa hukuman gantung sampai mati atau penjara seumur hidup dan minimum 15 sebatan. Tuduhan kedua pula di bawah Seksyen 6B iaitu tuduhan menanam kanabis yang membawa hukuman penjara seumur hidup dan tidak kurang enam sebatan,” katanya lagi.
Dalam pada itu, bagi sumbangan luar negara pula, sepupu Yasin di Amerika Syarikat, Aida Maher telah menyediakan akaun gofundme yang tertera perinciannya dalam hantaran terbaharu laman Instagram penyanyi itu.
“Pihak keluarga Yasin ingin merakamkan setinggi-tinggi penghargaan atas segala doa dan sokongan yang diterima daripada ahli keluarga, saudara-mara, sahabat handai, peminat dan masyarakat umum. Terima kasih. Hanya Allah sahaja dapat membalas jasa baik kalian,” ujar kenyataan tersebut. – KOSMO! ONLINE


Kongsi Berkat Bubur Lambuk lonjak variasi produk Beras Era
Oleh MOHAMAD FAIZAL HASHIM

28 April 2022, 6:19 pm
JOHOR BAHRU – Program Kongsi Berkat Bubur Lambuk anjuran Media Mulia Sdn. Bhd. bersama Era Foods MY (beras Era) membantu melonjakkan jenama variasi produk Beras Era di pasaran.
Penolong Pengurus Penjenaman Era Foods MY, Nurazumy Najid berkata, perkara ini dapat dilihat setelah menjalankan program tersebut di Perlis, Terengganu dan Kuala Lumpur sebelum datang ke Johor Bahru.
Menerusi penganjuran program itu, beliau berkata, pengunjung ke lokasi program bukan sahaja menerima bungkusan bubur lambuk malah turut menerima pek beras Era Sultan Basmathi 400 gram.
“Pada bulan Ramadan ini serta dalam persediaan menyambut kedatangan Syawal, nasi menjadi makanan utama rakyat Malaysia. Jadi, ini masa yang tepat untuk memperkenalkan semula beras Era jenis Nagasari Super Spesial Tempatan dan Sultan Basmathi.
“Selain penganjuran program Kongsi Berkat Bubur Lambuk ini, kita turut mempromosikan produk di kaca televisyen dan media sosial untuk memperkenalkan dengan lebih meluas produk beras Era,” katanya pada program penyerahan bubur lambuk di Tebing Bandar Dato Onn, di sini semalam.
Selain jenis Nagasari Super Spesial Tempatan dan Sultan Basmathi, beras Era turut mengeluarkan beras jenis Nagasari Super Import dan Nagasari Wangi.

Nurazumy berkata, menerusi program Kongsi Berkat Bubur Lambuk ini juga dapat memberi peluang kepada pengunjung untuk merasai beras berkualiti beras Era jenis Sultan Basmathi. – KOSMO! ONLINE.


Taktik sorok 144 ketul ganja di kedai bundle terbongkar
Oleh MOHD SYALMIZI HAMID

28 April 2022, 5:45 pm
GEORGE TOWN – Sindiket pengedaran dadah yang berselindung di sebalik perniagaan pakaian terpakai atau bundle tumpas selepas polis melakukan serbuan di beberapa lokasi di Bukit Mertajam dekat sini pada Isnin lalu dan semalam.
Menerusi operasi oleh Bahagian Siasatan Jenayah Narkotik Ibu Pejabat Polis Daerah Seberang Perai Tengah itu, seramai enam ahli sindiket termasuk seorang wanita warga Indonesia ditahan bersama dadah jenis syabu dan ganja bernilai hampir RM1 juta.
Ketua Polis Pulau Pinang, Datuk Mohd. Shuhaily Mohd. Zain berkata, kegiatan itu terbongkar apabila polis menyerbu sebuah rumah dan menahan lelaki berusia 47 tahun bersama satu bungkusan mengandungi 1 kilogram (kg) dadah jenis syabu bernilai RM37,980.
Menurutnya, susulan tangkapan itu, pihaknya melakukan serbuan di tiga lokasi lain dan membuat rampasan dadah sebanyak 15.6 kg syabu dan 4.9 kg ganja yang bernilai kira-kira RM575,755.
Menurutnya, menerusi serbuan-serbuan berkenaan, pihaknya menahan empat lagi lelaki tempatan dan seorang wanita warga Indonesia berusia antara 22 hingga 55 tahun.
“Hasil soal siasat ke atas OKT (orang kena tahan) kelima kemudiannya telah mendedahkan satu stor menyimpan ganja di sebuah premis perniagaan pakaian bundle.

“Pemeriksaan di situ menemui 144 bungkusan ketulan mampat ganja seberat 146.2 kg bernilai RM365,625,” katanya pada sidang akhbar di Ibu Pejabat Polis Kontinjen Pulau Pinang di George Town hari ini.
Katanya, rampasan dadah berkenaan secara keseluruhannya dianggarkan bernilai kira-kira RM979,360.- KOSMO! ONLINE


Kemasukan ke sekolah khusus dibenarkan mulai 13 hingga 16 Mei
Oleh MOHD. HUSNI MOHD. NOOR

28 April 2022, 5:52 pm
PUTRAJAYA – Kementerian Pendidikan (KPM) memaklumkan pendaftaran secara fizikal kemasukan ke sekolah khusus bagi Tingkatan 1 dan 4 ditetapkan pada 13 hingga 16 Mei ini.
Menteri Kanan (Pendidikan), Datuk Dr. Radzi Jidin berkata, pendaftaran kemasukan itu akan membabitkan ambilan baharu dan rayuan bagi Tingkatan 1 dan ambilan rayuan bagi Tingkatan 4.
Beliau berkata, ibu bapa boleh menyemak keputusan rayuan bagi kemasukan ke sekolah khusus bagi Tingkatan 1 dan 4 mulai esok.
“Mengikut prosedur operasi standard (SOP) sedia ada, hanya murid yang sihat sahaja dibenarkan kembali ke asrama dan murid yang bergejala dikehendaki melaksanakan ujian kendiri Covid-19.
“Jika ujian saringan didapati negatif, murid perlu memakai pelitup sepanjang masa di institusi pendidikan dan jika positif, murid perlu menjalani pengasingan di bilik asrama atau di bawa pulang oleh ibu bapa,” katanya.
Katanya, selaras kelonggaran SOP berkaitan Covid-19 diumumkan Kementerian Kesihatan (KKM) semalam, ibu bapa juga dibenarkan melawat anak di asrama mulai 1 Mei ini. –  KOSMO! ONLINE


China lapor kes pertama selesema burung jangkiti manusia
Oleh KOSMO!

28 April 2022, 8:00 pm
BEIJING – China melaporkan jangkitan pertama selesema burung terhadap manusia ketika pandemik Covid-19 masih belum berakhir, lapor laman berita Wion News semalam.
Pihak berkuasa China menegaskan bahawa risiko penularan virus H3N8 dalam kalangan manusia adalah rendah dan menolak kemungkinan jangkitan itu membawa kepada wabak berskala besar.
Pegawai kesihatan tempatan berkata, seorang kanak-kanak lelaki berumur empat tahun dari wilayah Henan telah dijangkiti virus H3N8 awal April lalu selepas mengalami demam dan gejala berkaitan.
Kanak-kanak itu dimasukkan ke hospital selepas keadaannya menjadi semakin teruk, jelas laporan itu.
Suruhanjaya Kesihatan Kebangsaan China menegaskan bahawa tiada penduduk lain yang telah dijangkiti. Pihak berkuasa juga melakukan  ujian saringan terhadap mereka yang bersentuhan dengan pesakit virus H3N8 dikesan.
Pesakit dilaporkan bersentuhan dengan ayam dan burung gagak di rumahnya. Pihak berkuasa kesihatan China telah meminta pegawai-pegawai di Henan untuk berwaspada dan melaksanakan  langkah kawalan dan pencegahan.

Virus H3N8 lebih awal dikesan pada haiwan termasuk anjing laut, kuda, burung dan anjing tetapi kes tersebut adalah yang pertama dikesan pada manusia. – Agensi


Lapor pada JKM dulu, bukan tularkan nasib orang susah – Pengarah JKM Melaka
Oleh DIYANATUL ATIQAH ZAKARYA

28 April 2022, 5:25 pm
MELAKA – Jabatan Kebajikan Masyarakat (JKM) negeri tidak menerima sebarang laporan berhubung klip video tular kanak-kanak lelaki yang menjaja kerepek di kaki lima di restoran di Limbongan di sini, hari ini.
Pengarah Jabatan Kebajikan Masyarakat (JKM) Melaka, Burhanuddin Bachik berkata, sebaliknya kejadian menimpa kanak-kanak dikenali Acap itu disedari selepas ia tular di media sosial TikTok menerusi pengguna akaun @danielalii.
Jelasnya, pihaknya telah menggerakkan Pasukan Pelindungan Kanak-Kanak daerah Melaka Tengah untuk menyiasat dan menyelamatkan kanak-kanak tersebut sekiranya berlaku kes kecuaian di bawah Akta Kanak-kanak 2001.
“Pihak JKM tidak menerima laporan berhubung kejadian itu dari mana-mana pihak, sebaliknya kes itu ditularkan di media sosial tanpa niat yang tidak diketahui.
“Saya bagaimanapun telah minta pasukan di daerah untuk menyiasat dan meminta laporan berhubung situasi kanak-kanak tersebut, sama ada ia berkaitan kes eksploitasi atau keluarganya memang tidak berkemampuan,” katanya ketika dihubungi di sini hari ini.
Tambahnya, dia turut membidas tindakan individu yang lebih cenderung untuk membuat ‘content’ di media sosial mengenai kesusahan seseorang sebelum mendapatkan pengesahan atau maklumat lanjut daripada agensi berkaitan.

“Benda macam ini tidak patut ditularkan dulu, sepatutnya dirujuk pada agensi berkaitan bagi tujuan pengesahan kerana sekiranya tidak sahih, ia akan memberi kesan kepada masyarakat.
“Tindakan seperti ini juga akan membuka ruang untuk kegiatan scammer, apatah lagi pada Ramadan ini ramai mencari pahala bersedekah,” katanya.
Mengulas lanjut mengenai kes Acap, beliau memberitahu pihaknya akan mengesan waris terlebih dahulu dan pilihan terakhir adalah menempatkan kanak-kanak itu di institusi kebajikan sekiranya ibu bapa tidak berupaya memberikan perlindungan sempurna.
Jelasnya, antara bentuk sokongan lain disediakan JKM termasuklah sesi kaunseling dan bantuan kewangan bagi membantu meringankan beban keluarga yang memerlukan. – KOSMO! ONLINE


Produk makanan tamat tempoh, rosak disita
Oleh MOHD YUNUS YAKKUB

28 April 2022, 5:23 pm
SHAH ALAM – Sejumlah 1,407 produk makanan yang telah tamat tempoh dan bungkusan rosak disita selepas didapati masih dijual di premis makanan sekitar Selangor.
Pengesanan itu hasil Operasi Keselamatan Makanan bersempena perayaan Hari Raya Aidil Fitri 2022 pada 25 hingga 26 April lalu yang dijalankan Bahagian Keselamatan dan Kualiti Makanan (BKKM) peringkat negeri bersama-sama Pejabat Kesihatan Daerah (PKD).
Pengarah Jabatan Kesihatan Negeri Selangor, Datuk Sha’ari Ngadiman berkata, pihaknya telah memeriksa 42 premis meliputi pasar raya, pasar mini dan kedai runcit dengan melibatkan pemantauan terhadap 9,681produk makanan keseluruhannya.
Katanya, daripada jumlah tersebut didapati 841 produk telah tamat tarikh luput manakala 566 mempunyai bungkusan yang rosak seperti tin kemek dan bekas yang rosak.
“Kesemua produk makanan terlibat yang bernilai RM12,413.77 telah disita mengikut Seksyen 4(1)(f) dan persetujuan pelupusan dibawah Seksyen 4(8), Akta Makanan 1983.
“Sebanyak 12 Notis 32B kesalahan dibawah Peraturan 14(9)(b), Peraturan 14(7) dan Peraturan 35, Peraturan-Peraturan Makanan 1985 telah dikeluarkan semasa operasi ini,” katanya dalam kenyataan hari ini.

Beliau menjelaskan, tindakan mahkamah boleh dikenakan sekiranya Orang Kena Notis (OKN) gagal menjelaskan kompaun dalam tempoh yang telah ditetapkan.
Justeru, Sha’ari mengingatkan pengusaha premis di Selangor sentiasa memastikan produk makanan yang dijual mematuhi segala keperluan perundangan seperti yang termaktub dalam Akta Makanan 1983  -KOSMO! ONLINE


Kelantan catat 376 kes kebakaran, RM78 juta kerugian
Oleh ROSALWANI CHE SOH

28 April 2022, 4:58 pm
KOTA BHARU – Jabatan Bomba dan Penyelamat (JBPM) Kelantan merekodkan 367 kes kebakaran dengan jumlah kerugian sebanyak RM78 juta di negeri ini sejak Januari sehingga 26 April lalu.
Pengarah JBPM Kelantan, Zainal Madasin berkata, kebanyakan kes melibatkan kejadian di rumah dan premis perniagaan terutamanya Kota Bharu, Bachok selain Tumpat.
“Daripada jumlah itu, sebanyak 125 kes kebakaran berlaku pada bulan Januari, manakala 90 kes (Februari), 78 kes (Mac) dan 74 kes setakat 26 April lalu.
“Berdasarkan siasatan, kejadian kebakaran berlaku disebabkan beberapa faktor seperti cuaca panas atau kemarau, kecuaian ketika menggunakan dapur gas, melibatkan peralatan eletrik dan litar pintas,” katanya pada sidang akhbar selepas Majlis Perhimpunan Bulanan dan Ops Raya JBPM di Ibu Pejabat JBPM Kelantan di Tunjong di sini hari ini.
Menurut Zainal, sepanjang tempoh itu, sebanyak tiga kes kematian direkodkan akibat kebakaran.
Tambahnya, selain itu, pihaknya juga menerima sebanyak 1,741 panggilan kecemasan melibatkan kebakaran, menyelamat dan tugas-tugas khas. – KOSMO! ONLINE


KPDNHEP buka 9 kertas siasatan terhadap pengusaha stesen minyak
Oleh MOHAMAD FAIZAL HASHIM

28 April 2022, 5:31 pm
JOHOR BAHRU – Kementerian Perdagangan Dalam Negeri dan Hal Ehwal Pengguna (KPDNHEP) membuka sembilan kertas siasatan terhadap pengusaha stesen minyak susulan penjualan petrol bersubsidi RON95 kepada kenderaan asing dari Singapura.
Menterinya, Datuk Seri Alexander Nanta Linggi berkata, siasatan itu dijalankan ekoran 18 aduan awam yang diterima pihaknya sejak pembukaan sempadan darat Johor-Singapura sejak 1 April lalu.
Beliau berkata, sejak awal pembukaan pintu sempadan, tular gambar di media sosial dan aplikasi WhatsApp menunjukkan kenderaan bernombor plat asing khususnya dari Singapura mengisi petrol bersubdisi RON95 di sekitar negeri ini.
“Susulan daripada itu, sebanyak 18 aduan awam berhubung perkara ini diterima. Daripada jumlah itu, sebanyak sembilan kertas dibuka untuk siasatan lanjut mengikut Akta Kawalan Bekalan 1971.
“Sembilan pengusaha stesen minyak di negeri ini telah dipanggil KPDNHEP Johor untuk memberi keterangan bagi membantu siasatan. Siasatan juga merangkumi percakapan daripada pekerja dan rakaman kamera litar tertutup ( CCTV),” katanya.
Beliau berkata demikian ketika mengadakan lawatan kerja di Stesen Minyak Petronas Jalan Lingkaran Dalam, di sini hari ini. -KOSMO! ONLINE.


80,000 kenderaan masuk Perlis
Oleh SYED AZLAN SAYED HIZAR

28 April 2022, 5:00 pm
KANGAR – Sebanyak 60,000 hingga 80,000 kenderaan dijangka masuk ke negeri ini sempena sambutan Hari Raya Aidilfitri.
Ketua Polis Perlis, Datuk Surina Saad berkata, anggaran kemasukan kenderaan tersebut dibuat berdasarkan 30 peratus daripada keseluruhan penduduk yang bekerja dan tinggal di luar negeri.
Katanya, Perlis tidak mempunyai laluan tol sebagai indikator menentukan bilangan kenderaan dengan tepat, namun beliau percaya ramai perantau akan pulang selepas hampir dua tahun terikat dengan Perintah Kawalan Pergerakan.
“Dengan pertambahan mendadak kenderaan pada musim perayaan ini, kita yakin bahawa akan berlaku kesesakan di enam kawasan tumpuan ramai sekitar negeri ini.
“Pihak polis akan menggerakkan 1,200 kekuatan pegawai dan anggotanya daripada pelbagai elemen bagi melancarkan pergerakan selain memastikan tidak berlaku sesuatu perkara tidak diingini,” katanya pada sidang akhbar di Ibu Pejabat Polis Kontinjen Perlis.
Terdahulu beliau melancarkan Op Selamat 18 dan Op Lancar peringkat negeri Perlis di sini hari ini. – KOSMO! ONLINE


Juruterbang merokok punca nahas EgyptAir
Oleh KOSMO!

28 April 2022, 5:30 pm
KAHERAH, MESIR – Nahas pesawat EgyptAir yang terhempas ketika dalam perjalanan ke Kaherah pada 2016 dan menyebabkan 66 orang terbunuh dilaporkan berpunca daripada juruterbang merokok di dalam kokpit, lapor akhbar New York Post semalam.
Perkara itu didedahkan dalam  satu laporan baharu setebal 134 muka surat yang disemak oleh akhbar Itali, Corriere della Serra.
Pada 19 Mei 2016, penerbangan EgyptAir MS804 itu berlepas dari Lapangan Terbang Paris Charles de Gaulle  di Perancis sebelum terhempas di sebuah lokasi di antara Pulau Crete di Greece dan utara Mesir.
Biro Siasatan dan Analisis Keselamatan Penerbangan Awam Perancis (BEA) membuat kesimpulan bahawa  rokok juruterbang,  Mohamed Said Shoukair telah mencetuskan  kebakaran dalam pesawat Airbus A320 itu.
Ia berpunca daripada api rokok  menyalakan oksigen yang dilaporkan bocor daripada topeng oksigen di dalam kokpit.
Pihak berkuasa Mesir pada awalnya menyatakan bahawa pesawat itu terhempas akibat serangan pengganas serta mendakwa menemui kesan bahan letupan pada mayat-mayat mangsa. Dakwaan itu bagaimanapun diragui ramai pihak.

Pada 2018, BEA yakin pesawat malang itu terhempas disebabkan berlakunya kebakaran berdasarkan analisis perakam kotak hitam. Pasukan penyiasat bagaimanapun tidak menyatakan punca sebenar kebakaran itu.
Namun, pada Mac lalu, BEA mengeluarkan laporan baharu menyatakan bahawa oksigen telah bocor daripada topeng oksigen juruterbang di dalam kokpit sejurus sebelum pesawat terhempas. Penilaian itu dibuat berdasarkan data kotak hitam yang merakam bunyi oksigen bocor.
Pakar-pakar berkata, perbuatan merokok di dalam pesawat dan ditambah dengan kebocoran oksigen telah mencetuskan kebakaran.
Ketika tempoh masa insiden tersebut, semua juruterbang pesawat EgyptAir dibenarkan merokok di dalam kokpit, namun peraturan itu kini diubah.
Nahas pesawat itu kini menjadi subjek kes pembunuhan di bawah Mahkamah Rayuan Paris.
Kerajaan Mesir enggan mengeluarkan laporannya sendiri mengenai nahas tersebut dan pada 2018, Kaherah menolak penemuan awal BEA dan menyifatkannya sebagai ‘tidak berasas’. – Agensi


Lori kontena terbakar dekat R&R Sungai Perak
Oleh ZAKI SALLEH

28 April 2022, 5:16 pm
KUALA KANGSAR – Sebuah lori kontena membawa muatan barangan sejuk beku terbakar dalam kejadian di Kilometer (KM) 248.6 Lebuh Raya Utara Selatan arah selatan dekat sini.
Kejadian berhampiran kawasan Rehat dan Rawat Sungai Perak.
Jurucakap Bilik Gerakan Jabatan Bomba dan Penyelamat negeri Perak memaklumkan, pihaknya menerima panggilan kecemasan berhubung kejadian itu pada pukul 2.19 petang.
Katanya, sepasukan anggota bersama jentera dari Balai Bomba dan Penyelamat Kuala Kangsar telah dikerah ke lokasi kejadian.
“Kebakaran melibatkan sebuah lori muatan sejuk beku, bagaimana pun tiada mangsa terlibat.
“Operasi pemadaman sedang dijalankan,” ujar jurucakap itu. – KOSMO! ONLINE


Awang Adek dilantik sebagai Pengerusi Eksekutif SC yang baharu
Oleh EDDY AQMAL MOHAMED HAMIDI

28 April 2022, 5:14 pm
PUTRAJAYA – Datuk Dr. Awang Adek Hussin dilantik sebagai Pengerusi Eksekutif Suruhanjaya Sekuriti Malaysia (SC) yang baharu berkuat kuasa selama tiga tahun mulai 1 Jun 2022 hingga 31 Mei 2025.
Kementerian Kewangan (MOF) berkata, pelantikan tersebut adalah selaras dengan Seksyen 4(2) Akta Suruhanjaya Sekuriti 1993 (Akta 498) selepas menerima peletakan jawatan Pengerusi Eksekutif SC, Datuk Syed Zaid Syed Jaffar Albar yang akan berkuatkuasa pada 31 Mei depan.
Kementerian itu berkata, susulan itu peletakan jawatan tersebut, setinggi-tinggi penghargaan dan terima kasih diucapkan di atas sumbangan serta khidmat bakti beliau sepanjang tempoh sebagai Pengerusi Eksekutif SC sejak 1 November 2018 hingga 30 Mei 2022.
“Bagi memastikan peralihan yang lancar dan teratur serta memastikan kesinambungan pentadbiran SC, MOF telah melantik Datuk Dr. Awang Adek Husssin sebagai Pengerusi Eksekutif SC yang baharu selama tiga tahun bermula 1 Jun ini.
“Beliau (Awang Adek) mempunyai kepakaran dan pengalaman yang luas dalam bidang pasaran modal dan kewangan Islam selain berkelulusan Ijazah Kedoktoran (PhD) dalam bidang Ekonomi daripada University of Pennsylvania, Amerika Syarikat (AS),” katanya dalam kenyataan hari ini.
Jelas kenyataan itu, antara pengalaman Awang Adek adalah sebagai Penolong Gabenor di Bank Negara, bekas ahli Lembaga Pengarah SC, bekas Pengerusi Tenaga Nasional Berhad, Ketua Pengarah pertama bagi Pihak Berkuasa Perkhidmatan Kewangan Persisir Labuan (LOFSA).

“Beliau juga merupakan bekas Duta Besar Malaysia ke AS dan pernah dilantik sebagai Timbalan Menteri Kewangan pada tahun 2006 hingga 2013.
“Berbekalkan pengalaman yang ada, MOF yakin Datuk Dr. Awang Adek mampu memberi sumbangan cemerlang demi memastikan SC mencapai matlamatnya untuk menjadi organisasi yang berprestasi tinggi,” ujarnya. – KOSMO! ONLINE


Guru belum divaksin dibenar mengajar secara bersemuka bermula 1 Mei
Oleh MOHD. HUSNI MOHD. NOOR

28 April 2022, 5:12 pm
PUTRAJAYA – Guru-guru yang belum menerima suntikan vaksin Covid-19 dibenarkan untuk mengajar secara bersemuka di dalam bilik darjah bermula 1 Mei ini.
Perkara itu diumumkan Menteri Kanan (Pendidikan), Datuk Dr. Radzi Jidin pada sidang akhbar khas pengoperasian sekolah di sini, hari ini
Radzi berkata, mereka juga seperti guru-guru lain akan dibenarkan untuk berada di bilik guru dan premis-premis lain di sekolah.
Bagaimanapun, katanya, apa yang paling penting, mereka mestilah mematuhi garis panduan berkaitan pelitup muka yang sudah ditetapkan.
“Jika diikutkan, kita mahu ketetapan itu bermula esok namun, memandangkan sambutan Hari Raya Aidilfitri sudah hampir maka, kebenaran itu akan bermula selepas sekolah di buka semula 9 Mei ini,” katanya.
Sebelum ini, Kementerian Pendidikan (KPM) menetapkan guru yang tidak menerima suntikan vaksin dilarang untuk mengajar secara bersemuka di dalam kelas dan berinteraksi dengan murid. – KOSMO! ONLINE


Dua beradik disyaki didera bapa tiri
Oleh MOHD. RAFIE AZIMI

28 April 2022, 5:11 pm
ALOR SETAR – Keprihatinan seorang guru bertanyakan mengenai kesan lebam pada muka pelajarnya kelmarin, membongkar penderitaan dihadapi dua beradik yang disyaki didera bapa tiri mereka selama ini.
Ketua Polis Daerah Kota Setar, Asisten Komisioner Ahmad Shukri Mat Akhir berkata, perbuatan suspek berusia 33 tahun itu terbongkar apabila guru di sebuah sekolah di daerah ini ternampak kesan lebam pada pipi pelajar perempuan berusia lapan tahun.
Menurut Ahmad Shukri, pelajar terbabit memaklumkan bahawa kesan lebam tersebut akibat dipukul oleh bapa tirinya.
“Guru itu lalu memanjangkan perkara tersebut kepada guru kaunseling serta pentadbiran sekolah yang merujuknya kepada Jabatan Kebajikan Masyarakat (JKM) Alor Setar.
“Pihak JKM yang datang ke sekolah lalu membuat laporan polis bagi tindakan selanjutnya,” katanya di sini hari ini.
Kata beliau, susulan itu, adik perempuan mangsa yang berusia enam tahun turut dibawa menjalani pemeriksaan di Hospital Sultanah Bahiyah (HSB) di sini.

“Hasil pemeriksaan mendapati kedua-dua mangsa mengalami kecederaan dipercayai akibat dipukul,” ujarnya.
Tambahnya, mangsa pertama didapati mengalami luka di kepala dan bengkak selain lebam di kedua-dua pipi.
Selain itu katanya, kanak-kanak berusia lapan tahun itu juga mendakwa ditendang oleh bapa tiri di belakang hingga menyebabkan lebam.
“Adiknya turut memiliki kesan parut lama di dahi dipercayai akibat dipukul,” katanya. – KOSMO! ONLINE


300,000 warga Indonesia masuk Malaysia selepas Aidilfitri
Oleh KHAIRUL MOHD. ALI

28 April 2022, 4:55 pm
JOHOR BAHRU – Kedutaan Besar Indonesia menjangka seramai lebih 300,000 rakyat negara itu akan memasuki negara ini selepas tamat sambutan perayaan Hari Raya Aidilfitri tidak lama lagi.
Duta Besar Indonesia ke Malaysia, Petahana Hermono berkata, hal itu kerana jumlah tersebut adalah anggaran warganegara Indonesia yang pulang ke tanah air mereka sepanjang tempoh penutupan sempadan antarabangsa Malaysia, sebelum ini.
Menurut beliau, jumlah itu juga dijangka akan bertambah mengikut kepada permintaan pasaran pekerjaan Malaysia yang sedang mengalami kekurangan tenaga kerja asing ketika ini.
“Kita anggarkan selepas tempoh perayaan Aidilfitri ini, sekurang-kurangnya 300,000 warga Indonesia akan memasuki Malaysia secara berperingkat bagi mengisi kekosongan pekerjaan ketika ini.
“Sehubungan itu, kita menasihati semua rakyat Indonesia untuk menggunakan saluran yang betul dan bukan berhijrah ke negara ini sebagai PATI (pendatang asing tanpa izin),” katanya kepada pemberita selepas meninjau Terminal Feri Antarabangsa Stulang Laut, di sini hari ini.
Tambahnya, peringatan itu harus diberikan kerana masih ramai pihak yang merisikokan keselamatan diri mereka dengan menaiki bot-bot kecil dan menggunakan laluan tikus untuk ke negara ini.

Sementara itu, beliau turut memaklumkan kesemua penerbangan dan juga perkhidmatan feri dari Malaysia menuju ke Indonesia penuh ketika ini dengan majoritinya pulang bagi menyambut Aidilfitri bersama keluarga.-KOSMO! ONLINE


Tular video TikTok Acap tertidur di kaki lima jual kerepek
Oleh DIYANATUL ATIQAH ZAKARYA

28 April 2022, 4:10 pm
MELAKA – Klip video seorang kanak-kanak yang dilaporkan menjual kerepek sehingga tertidur di kaki lima sebuah restoran di Limbongan di sini, tular di media sosial sejak pagi tadi.
Klip berdurasi 39 saat itu dimuat naik pengguna TikTok menggunakan akaun @danielalii memaparkan dengan jelas muka kanak-kanak tersebut yang kenali sebagai Acap tertidur di kaki lima sambil membawa sebakul kerepek.
Seorang wanita turut dilihat turun dari sebuah kenderaan yang sedang menunggu untuk pembelian pandu-lalu bagi memberikan sumbangan sambil mengejut kanak-kanak tersebut.
Klip video tersebut tular melalui akaun @danielalii dengan jumlah tontonan seramai 2.6 juta sebelum dua lagi klip video berkaitan Acap dimuatnaik yang kemudiannya dan ditonton lebih setengah juta pengguna.
Dalam sebuah lagi klip video berdurasi 43 saat, pengguna akaun itu turut berjumpa dengan seorang wanita dipercayai ibu kepada Acap yang mendakwa dia membawa kesemua enam anaknya untuk menjual kerepek pada cuti sekolah.
“Kita meniaga sini, rumah kita dekat Johor sebenarnya, lepas tu bapa dia dah tak ada jadi kita bawa dirilah dengan anak.

“Anak kita enam orang, kita bawalah diri cuti sekolah ni kan, semua sekolah,” kata wanita tersebut.
Seorang pemuda turut dilihat menyampaikan sumbangan kepada Acap dalam sebuah klip video berasingan.
“InsyaAllah kalau ada kelapangan lagi kita akan open untuk bank-in lah, kalau kitaorang jumpa dia lagi kita boleh teruskan bantuan dekat adik Acap ni, nanti apa-apa info kitaorang akan bagitahu dekat akaun ini,” kata seorang lelaki dalam klip tersebut. – KOSMO! ONLINE


Wanita berang kerana kecuaian sebuah syarikat kurier
Oleh ALIF AZRAI GHAZALI

28 April 2022, 4:47 pm
PETALING JAYA – Seorang wanita berang apabila barang yang dibeli secara dalam talian dikategorikan sebagai hilang yang didakwa berpunca daripada kecuaian sebuah syarikat kurier.
Dari satu ciapan yang dikongsi oleh @hanania_lol, dia memberitahu bahawa barang yang dibeli bernilai tinggi tetapi tidak menerima bungkusan yang dipesan.
Rata-rata pengguna media sosial juga berkongsi pengalaman malang yang sama.
Seorang pengguna Twitter @brgsjks memberitahu tentang masalahnya dengan sebuah syarikat kurier yang tidak bertanggungjawab dalam menguruskan penghantaran barang pembelian atas talian.
“Khidmat pelanggan syarikat kurier langsung tak membantu. Bila aduan di buat tentang bungkusan tak sampai, dia suruh tunggu.
“Kata mereka, kalau tak sampai juga, barang akan dihantar balik kepada penjual. Kesian kepada penjual, disebabkan servis yang lemah, penjual kena tempias,” tambahnya lagi.

Sementara itu, seorang pekerja syarikat kurier juga turut meninggalakan komen.
“Tiada orang nak kerja, saya pun berkerja dengan syarikat kurier dan ia sangat memenatkan.
“Bayangkan satu van bungkusan sudah melebihi had sampai tak terhantar,” tulis @prixiety
Sempena Hari Raya Aidilfitri yang menjelang, ramai yang membuat pesanan barang persiapan raya di atas talian untuk memudahkan urusan, malangnya disebabkan trafik pembelian yang tinggi, ramai yang terpaksa menanggung kelemah syarikat kurier. – KOSMO! ONLINE


Scammer guna profil YDP MPK
Oleh MOHD YUNUS YAKKUB

28 April 2022, 4:07 pm
KLANG – Satu sindiket penipuan pinjaman wang dikesan menggunakan gambar Yang Dipertua (YDP) Majlis Perbandaran Klang (MPK), Noraini Roslan.
Pengarah Komunikasi Korporat MPK, Norfiza Mahfiz berkata, ini susulan selepas Noraini menerima beberapa panggilan daripada kenalan termasuk ahli majlis MPK bagi mengesahkan sama ada beliau ingin meminjam wang atau sebaliknya.
“Berdasarkan maklumat rakan-rakan, ‘scammer’ itu menggunakan gambarnya pada profil aplikasi WhatsApp dan meminta rakan-rakan dalam kenalan aplikasi itu sejumlah wang ke dalam akaun RHB (26403000018474) atas nama Collection Enterprise.
“Justeru, laporan polis telah dilakukan sebagai pemakluman kepada umum bahawa YDP MPK tidak pernah meminta wang seperti yang tular dalam media sosial sejak semalam,” katanya selepas membuat laporan polis di Ibu Pejabat Polis Daerah Klang Selatan hari ini.
Laporan berkenaan dibuat bersama salah seorang ahli majlis MPK, Low Kwee Sia yang turut menerima WhatsApp tersebut.
Justeru, Norfiza meminta orang ramai terutama warga Klang diminta berhati-hati dengan penyamaran ini kerana boleh menyebabkan kerugian pada mereka yang tertipu. -KOSMO!ONLINE


AS tinggalkan peralatan tentera lebih RM30 bilion di Afghanistan
Oleh KOSMO!

28 April 2022, 4:30 pm
WASHINGTON – Laporan  Jabatan Pertahanan Amerika Syarikat (AS) mendedahkan bahawa peralatan tentera bernilai lebih AS$7 bilion (RM30.5 bilion) yang dibekalkan kepada kerajaan Afghanistan telah ditinggalkan apabila misi ketenteraan AS selama 16 tahun berakhir pada Ogos 2021, lapor stesen penyiaran CNN kelmarin.
Peralatan ketenteraan itu berada di Afghanistan yang kini dikuasai kumpulan Taliban selepas AS gagal mengusir mereka sejak dua dekad lalu. Jabatan berkenaan tiada rancangan untuk kembali ke Afghanistan untuk memusnahkan atau menuntut semula peralatan tersebut, demikian menurut laporan berkenaan yang dikemukakan kepada Kongres.
AS membekalkan peralatan tentera bernilai AS$18.6 bilion (RM81.12 bilion) kepada Pasukan Pertahanan dan Keselamatan Negara Afghanistan (ANDSF) dari tahun 2005 hingga Ogos 2021, jelas laporan sama.
Daripada jumlah itu, peralatan bernilai AS$7.12 bilion (RM31.05 bilion) kekal di Afghanistan selepas AS menamatkan misi ketenteraan pada 30 Ogos tahun lalu.
Antaranya termasuk pesawat, peluru berpandu udara ke darat, kereta kebal, kenderaan perisai, peralatan komunikasi dan beberapa jenis alat lain, demikian menurut laporan sama.
“Kebanyakan peralatan yang ditinggalkan di Afghanistan memerlukan penyelenggaraan khusus oleh kontraktor Jabatan Pertahanan dalam bentuk pengetahuan teknikal dan sokongan,’’ jelas jabatan berkenaan.

Jabatan itu dikehendaki mengemukakan laporan kepada Kongres AS mengenai pelupusan harta, peralatan dan bekalan yang dibekalkan kepada Afghanistan sama ada dimusnahkan, dibawa keluar atau dikekalkan di negara Asia Selatan itu. – Agensi


Ribut petir di tujuh negeri petang ini
Oleh MOHD RIDZAUDDIN ROSLAN

28 April 2022, 4:44 pm
PETALING JAYA- Sebanyak tujuh negeri termasuk Wilayah Persekutuan Labuan menerima amaran ribut petir dan hujan lebat yang dijangka berlaku sehingga pukul 7 malam nanti.
Menurut kenyataan dikeluarkan Jabatan Meteorologi Malaysia (MetMalaysia), ribut petir dan hujan lebat turut dijangka berlaku di Kedah, Pulau Pinang, Perak, Johor, Sarawak dan Sabah.
“Di Kedah, kawasan terlibat antaranya Kulim dan Bandar Baharu manakala di Perak melibatkan kawasan seperti Kerian, Larut, Matang dan Selama.
“Selain itu, kawasan seperti Segamat, Kluang, Mersing, Pontian, Kulai,Kota Tinggi dan Johor Bahru merupakan antara kawasan terlibat di Johor,” katanya tadi.
Menurut MetMalaysia, seluruh kawasan di Pulau Pinang juga akan mengalami hujan lebat dan ribut petir hingga pukul 7 malam nanti. -KOSMO! ONLINE


Jenazah wanita dalam gaung, Meriammah dikebumikan hari ini
Oleh NOR SHAFAWATI YUP

28 April 2022, 4:03 pm
SEREMBAN – Jenazah wanita dipercayai mangsa bunuh yang ditemui dalam gaung di Jalan Lama Bukit Putus, Meriammah Abdullah Basam, 29, akan dikebumikan di Tanah Perkuburan Islam Bukit Tandang, PJS 7, Petaling Jaya pagi ini.
Difahamkan, jenazah yang kini berada di Jabatan Perubatan Forensik Hospital Tuanku Ja’afar (HTJ) akan dituntut oleh Pertubuhan Sentuhan Setia Kasih (PSSK) pada pukul 9 pagi.
Pengasas PSSK, Shahrol Muhamad berkata, pihaknya sudah mendapat kebenaran daripada pihak polis untuk menguruskan proses pengebumian jenazah wanita itu.
“Keluarga arwah menghubungi kami menerusi sebuah pertubuhan anak Sarawak meminta supaya menguruskan pengebumian jenazah Meriammah.
“Kami akan membawa jenazah ke Petaling Jaya dan akan dikebumikan di Tanah Perkuburan Islam Bukit Tandang, PJS 7 kira-kira puku 11 pagi,” katanya ketika dihubungi di sini hari ini.
Shahrol berkata, sebelum ini jenazah Meriammah didapati positif Covid-19 dan pihaknya akan menjalankan proses pengebumian mengikut prosedur operasi standard yang ditetapkan bagi mengelak jangkitan.

“Semua kos pengangkutan dan pengurusan pengebumian akan ditanggung PSSK. Kami akan menjalankan amanah diberikan pihak keluarga dengan sebaik mungkin,” katanya.
Pada 20 Mac lalu, Kosmo! melaporkan melaporkan seorang lelaki berusia 50-an yang sedang berjogging dikejutkan dengan penemuan mayat dipercayai wanita dalam gaung di Kilometer 14, Jalan Lama Bukit Putus di sini. – KOSMO! ONLINE


Pakai kebaya tikar getah tiru gaya Aina Abdul
Oleh NURUL AIN NATASHA MAZLAN

28 April 2022, 3:54 pm
PETALING JAYA – Sebelum ini tular muzik video penyanyi tersohor, Aina Abdul yang mengenakan kebaya sampul duit raya di platform media sosial.
Terbaharu, seorang pempengaruh yang dikenali sebagai Hadrey Ali, memuat naik video parodi lagu berkenaan dengan meniru pakaian penyanyi tersebut selain turut menggunakan nyanyian Aina sebagai suara latar.
Hadrey meniru pakaian seolah-olah mirip dengan pelantun lagu itu dengan menggunakan ‘tikar raya’ di TikTok berjaya meraih 1.6 juta tontonan di aplikasi itu.
Sementara itu, rata-rata netizen tidak kering gusi melihat idea kreatif pemuda itu yang suka menghasilkan video parodi yang kelakar di akaun peribadinya.
“Maaf tanya, ini bukan tikar ke? Kenapa kreatif sangat,” seloroh Muhammad Haziq.
“Ya Allah tikar getah siapalah dia rembat ni,’ usik pengguna lain.

“Dia cabut tikar mak dia la,” komen Mek Wanie.
Menariknya, video muzik lagu itu menampilkan gaya dan personaliti Aina Abdul yang sentiasa menghasilkan idea dan konsep yang kreatif untuk setiap single terbaharunya. – KOSMO! ONLINE


Lebih 1 juta kenderaan masuk Johor menjelang Aidilfitri
Oleh MOHAMAD FAIZAL HASHIM

28 April 2022, 4:52 pm
JOHOR BAHRU – Dianggarkan lebih satu juta kenderaan dijangka akan memasuki negeri ini termasuk melalui pintu sempadan Johor-Singapura sempena Hari Raya Aidilfitri yang bakal disambut pada minggu depan.
Ketua Polis Johor, Datuk Kamarul Zaman Mamat berkata, jumlah itu membabitkan kenderaan yang memasuki negeri ini bagi tujuan pulang ke kampung, aktiviti kunjung-mengunjung selepas dua tahun tidak dapat meraikan Aidilfitri.
Beliau berkata, keadaan dijangka sesak apabila kenderaan dari Kuala Lumpur dan negeri lain yang masuk ke negeri ini bertembung dengan kenderaan masuk dari Singapura.
“Ketika ini 70,000 orang dengan melibatkan 35,000 kenderaan dari negara jiran itu masuk setiap hari dari Kompleks Imigresen, Kastam dan Kuarantin (CIQ) Bangunan Sultan Iskandar (BSI) di sini dan CIQ Bangunan Sultan Abu Bakar (BSAB), Gelang Patah.
“Jumlah maksimum kenderaan dari Singapura adalah 400,000 sehari,” katanya dalam sidang akhbar selepas Majlis Pelancaran Ops Selamat Hari Raya Aidilfitri ke-18 di Plaza Tol Skudai, dekat sini hari ini. – KOSMO! ONLINE


4,143 jenazah Covid-19 diuruskan Jawi dan Jakim setakat ini
Oleh MOHD. HUSNI MOHD. NOOR

28 April 2022, 3:58 pm
PUTRAJAYA – Pasukan Pengurusan Jenazah Khas Covid-19 Jabatan Agama Islam Wilayah Persekutuan (Jawi) dan Jabatan Kemajuan Islam Malaysia (Jakim) sudah menguruskan 4,143 jenazah Covid-19 setakat hari ini.
Jawi menerusi hantaran di Facebook berkata, jumlah jenazah yang dikendalikan itu adalah dari Kuala Lumpur, Putrajaya dan Labuan.
“Daripada jumlah itu, 2,286 adalah jenazah lelaki manakala, baki 1,8577 adalah jenazah wanita. Kumpulan usia 61 hingga 80 tahun mendahului jumlah kematian terbanyak dengan 1,569 jenazah diikuti, kumpulan usia 41 hingga 60 tahun adalah 1,688 jenazah.
“Ia kemudian diikuti kumpulan usia 21 hingga 40 tahun iaitu 573 jenazah, 271 jenazah (81 hingga 100 tahun), 40 jenazah (0 hingga 20 tahun) dan dua jenazah (101 tahun dan ke atas,” katanya.
Dalam pada itu, katanya, Hospital Kuala Lumpur (HKL) menguruskan jenazah tertinggi dengan 1,883 jenazah Covid-19 diikuti Hospital Ampang (712), Pusat Perubatan Universiti Malaysia (535 jenazah). – KOSMO! ONLINE


Ebit Lew belanja juadah berbuka penghuni penjara
Oleh KOSMO!

28 April 2022, 2:36 pm
PETALING JAYA – Pendakwah bebas, Ebit Lew bermurah hati apabila berbelanja juadah berbuka puasa buat penghuni penjara di Rutan Salemba Jakarta, Indonesia.
Menerusi perkongsiannya di Facebook, Ebit Lew meluahkan rasa sebak berbuat demikian di samping memberi tazkirah buat penghuni penjara tersebut.
“Sebak sayu rasa semasa jamu belanja buka puasa bagi penghuni penjara Rutan Salemba Jakarta, Indonesia.
“Lebih 6,000 orang di penjara ini, saya juga sempat memberi sedikit tazkirah buat mereka, ramai juga yang kenal saya, hormat dan tekun mendengar,” katanya hari ini.
Dalam pada itu, penceramah itu turut mendoakan supaya tuhan memberi rahmat kepada penghuni penjara terbabit.
“Semoga Allah beri rahmat dan kebaikan buat mereka semua,” ujarnya. – KOSMO! ONLINE


Conteng kerusi kereta api, jaga-jaga ada CCTV
Oleh KOSMO!

28 April 2022, 2:32 pm
PETALING JAYA – Aktiviti vandalisme oleh individu yang tidak bertanggungjawab masih tiada noktah sehingga kini.
Terbaharu, menerusi hantaran di laman Facebook Keretapi Tanah Melayu Berhad (KTMB) hari ini berkongsi gambar menunjukkan salah satu kerusi penumpang di dalam gerabak telah diconteng.
“Nak marah tapi kena sabar.
“Nak pesan supaya kita sama-sama jaga harta benda awam, elakkan dari membuat vandalisme dan jadilah pengguna yang bertanggungjawab,” katanya.
Sementara itu, KTMB turut mengingatkan para penumpang bahawa segala aktiviti yang dilakukan di dalam kenderaan tersebut sentiasa di bawah pengawasan televisyen litar tertutup (CCTV).
“Awas ada CCTV yang memerhati anda,” jelasnya.

Dalam pada itu, menjengah ke ruangan komen, rata-rata orang ramai berharap tindakan tegas dikenakan kepada si pelaku dan mana-mana individu yang gemas merosakkan kemudahan awam.
“Dah ada rekod dalam CCTV, cari sampai jumpa, ambil tindakan tegas,” komen Azlia.
“Ada butiran siapa yang duduk di kerusi tersebut kan, sila hantar surat saman,” cadang Jamilah. – KOSMO! ONLINE


Guru tidak perlu pakai pelitup muka ketika mengajar
Oleh ALWANI ZAFIRAH

28 April 2022, 3:23 pm
PETALING JAYA – Golongan pendidik, khususnya para guru tidak lagi perlu memakai pelitup muka ketika sedang mengajar di dalam kelas bermula 1 Mei ini.
Menteri Kanan Pendidikan, Datuk Dr. Radzi Jidin berkata, guru-guru dibenarkan untuk menanggalkan pelitup muka ketika sedang menjalankan sesi pengajaran dan pembelajaran (PdP) di dalam kelas.
Bagaimanapun, murid-murid masih perlu memakai pelitup muka sebagaimana arahan Kementerian Kesihatan (KKM) yang masih mewajibkan pemakaian pelitup muka ketika berada di dalam bangunan. – KOSMO! ONLINE


Hafiz Mahamad taja 12 bas balik beraya
Oleh KOSMO!

28 April 2022, 3:36 pm
PETALING JAYA- Usahawan kosmetik dan pesohor media sosial (influencer), Hafiz Mahamad mencipta kejutan sempena Aidilfitri ini apabila sanggup menaja sebanyak 12 buah bas persiaran bagi kegunaan orang ramai untuk pulang beraya di kampung halaman masing-masing.
Menerusi hantaran di laman Facebooknya, usahawan itu berkata, dia terpaksa menyediakan sebanyak 12 buah bas selepas sambutan diberikan orang ramai begitu menggalakkan.
“Sebelum ini saya cakap antara tiga hingga lima buah bas sahaja, tetapi selepas tanya pasukan saya, kami perlu menyediakan sehingga 12 buah bas disebabkan permintaan ramai.
“Kali ini saya terpaksa tutup (permintaan), niat saya memang mahu bagi paling maksimum, tetapi itu sahaja yang saya mampu, insya-Allah jumpa di perhentian bas Jumaat ini,” katanya.
Terdahulu, Hafiz membuat hantaran di Facebook bahawa beliau mahu menaja antara tiga hingga lima buah bas untuk orang ramai pulang beraya berikutan memahami ramai rakyat mengalami masalah kewangan.
Katanya, setiap orang boleh mendapatkan sebanyak lima tiket bas untuk pulang ke destinasi masing-masing melibatkan perjalanan ke utara dan pantai timur.

Bas terbabit akan bergerak esok pada pukul 9 malam di mana mereka yang terlibat perlu berkumpul di Depoh Kiffah Travel Sdn. Bhd. yang terletak di Kepong.
Dalam pada itu, orang ramai terus menzahirkan ucapan terima kasih kepada tajaan tersebut selain mendoakan usahawan itu akan terus dimurahkan rezeki.
“Terbaik semoga urusan dipermudahkan urusan dan dimurahkan rezeki yang melimpah ruah,” kata Rosmah Sahit.
“Alhamdulillah, semoga perniagaan Hafiz bertambah maju dan Allah murahkan rezeki yang melimpah ruah,” jelas Umi Kalsom.
“Terima kasih tuan taja bas untuk rakyat pulang beraya, moga terus dimurahkan rezeki,” kata Mama Rina. -KOSMO! ONLINE


Gelombang haba ancam nyawa penduduk India
Oleh KOSMO!

28 April 2022, 3:30 pm
NEW DELHI – Fenomena gelombang haba yang mengancam nyawa melanda India sebulan lebih awal berbanding kelaziman, dengan suhu mencecah 38 darjah Celsius dan mungkin lebih tinggi, lapor stesen penyiaran CNN semalam.
Gelombang haba terburuk dijangka berlaku lewat minggu ini hingga hujung minggu, manakala di utara dan barat laut India,  suhu 5 hingga 8 darjah Celsius melebihi bacaan biasa adalah dijangka.
Lebih satu bilion penduduk India diramal berdepan cuaca ekstrem itu atau  menyamai sekitar  10 peratus populasi dunia, demikian menurut pakar cuaca, Scott Duncan.
Wilayah-wilayah yang terjejas termasuk New Delhi, berkemungkinan berdepan suhu melebihi 40 darjah Celsius.
Waktu malam pula tidak banyak membantu penduduk menyejukkan badan kerana suhu minimum tidak akan jatuh di bawah paras 30 darjah Celsius.
Sementara itu, purata suhu maksimum bagi seluruh India pada Mac 2022 dilaporkan adalah yang tertinggi pernah direkodkan dalam tempoh 122 tahun, kata  Jabatan Meteorologi India dalam satu kenyataan.

Purata suhu tinggi bagi Mac tahun ini adalah 33.1 darjah Celsius, lebih sedikit berbanding catatan rekod 33.09 darjah Celsius pada 2010.
Saintis iklim Universiti Maryland, Raghu Murtugudde berkata, keadaan tersebut dikaitkan dengan fenomena La Nina yang kini melanda Lautan Pasifik dan berterusan lebih lama daripada  jangkaan.
“Keadaan ini berserta gelombang yang berasal dari Artik, telah menyebabkan terbentuknya gelombang haba.
“Impak semasa La Nina ketika musim bunga dan panas di India adalah sesuatu yang amat tidak dijangka,” kata Raghu. – Agensi


Keputusan rayuan kemasukan sekolah khusus pada 29 April 2022
Oleh ALWANI ZAFIRAH

28 April 2022, 3:44 pm
PETALING JAYA – Keputusan rayuan kemasukan ke sekolah khas bagi pelajar tingkatan 1 dan 4 akan diumumkan pada 29 April 2022.
Perkara itu disahkan oleh Menteri Kanan Pendidikan, Datuk Dr. Radzi Jidin menerusi sidang akhbar khas sebentar tadi.
Menurut Dr. Radzi, ibu bapa serta pelajar yang bakal memasuki tingkatan 1 dan 4 boleh membuat semakan permohonan rayuan mereka ke sekolah khas bermula tarikh tersebut. – KOSMO! ONLINE


Sembilan rumah terbakar dipercayai angkara mercun bola
Oleh ROSALWANI CHE SOH

28 April 2022, 3:27 pm
KOTA BHARU – Persiapan menyambut Hari Raya Aidilfitri bagi lima buah keluarga musnah apabila rumah mereka terbakar dalam kejadian yang dipercayai berpunca daripada mercun bola di Berek 12 di sini hari ini.
Dalam kejadian yang berlaku kira-kira pukul 9.35 pagi itu, keseluruhan lima buah rumah musnah manakala empat lagi kediaman terbakar hampir 20 peratus.
Salah seorang mangsa, Noraiza Salleh, 42, berkata, sewaktu kejadian, di sedang mengemas bahagian di ruang tamu rumah sementara menunggu untuk ke sekolah anak bongsu bagi mengambil wang zakat.
Menurutnya, dia terdengar bunyi dentuman seperti letupan mercun bola di atas atap rumah ibunya, Zaharah Mat, 70, yang terletak di sebelah rumahnya.
“Pada mulanya saya tidak mengendahkan bunyi letupan itu namun, bunyi dentuman kali kedua lebih kuat. Saya terus meninjau keadaan rumah ibu sebelum mendapati ada api pada bahagian tingkat atas.
“Saya terus berlari memasuki rumahnya dan menyelamatkan ibu yang berada di dalam bilik. Ketika itu, dia sedang tidur selepas menyiapkan kuih-muih untuk jualan,” katanya ketika ditemui pemberita di lokasi kejadian.

Sementara itu, Pengarah Jabatan Bomba dan Penyelamat Malaysia (JBPM) Kelantan, Zainal Madasin berkata, pihaknya sedang menjalankan siasatan berhubung dakwaan penduduk yang mengatakan kebakaran itu angkara mercun bola.
Menurutnya, setakat ini, bahagian forensik JBPM masih menjalankan pemeriksaan untuk mengenal pasti punca kejadian.
“Kami masih tidak menerima sebarang maklumat mengenai perkara itu (angkara mercun),” katanya ketika ditemui pemberita di lokasi kejadian.
Menurut Zainal, seramai 35 anggota bomba dari Balai Bomba dan Penyelamat Kota Bharu, Kota Darulnaim dan Pengkalan Chepa digerakkan ke lokasi selepas menerima panggilan kecemasan kira-kira pukul 9.53 pagi.
Tambahnya, bomba berjaya mengawal kebakaran daripada merebak ke rumah berhampiran pada pukul 10.30 pagi. – KOSMO! ONLINE


Murid-murid wajib pakai pakaian seragam sekolah
Oleh ALWANI ZAFIRAH

28 April 2022, 3:38 pm
PETALING JAYA – Murid-murid diwajibkan memakai pakaian seragam sekolah bermula penggal kedua sesi persekolahan pada 12 Jun 2022.
Menteri Kanan Pendidikan, Datuk Dr. Radzi Jidin berkata, peraturan itu sepertimana yang pernah dilaksanakan ketika sebelum negara berdepan dengan pandemik Covid-19.
“Jika sebelum ini Kementerian Pendidikan (KPM) menggalak murid-murid untuk pakai pakaian seragam, tetapi bermula 12 Jun 2022, murid-murid diwajibkan.
“Ia temasuklah murid-murud perlu memastikan potongan rambut juga mengikut ketetapan yang telah ditetapkan oleh pihak sekolah,” katanya ketika sidang akhbar hari ini. – KOSMO! ONLINE


Rayuan 14 individu termasuk dua adik Nicky Liow didengar 7 Julai
Oleh NORLIZAH ABAS

28 April 2022, 3:52 pm
PUTRAJAYA – Rayuan 14 individu termasuk dua adik ahli perniagaan, Nicky Liow Soon Hee terhadap keputusan Mahkamah Tinggi melepas tanpa membebaskan mereka daripada pertuduhan terlibat dalam kumpulan jenayah terancang ‘Geng Nicky’, akan didengar pada 7 Julai ini.
Tarikh itu ditetapkan oleh panel tiga hakim Mahkamah Rayuan diketuai oleh Datuk Seri Kamaludin Md. Said yang bersidang bersama-sama Datuk Hadhariah Syed Ismail dan Datuk Nordin Hassan.
Mahkamah membenarkan penangguhan yang dipohon oleh peguam Datuk Rajpal Singh serta Timbalan Pendakwa Raya Samihah Rhazali yang mewakili pihak pendakwaan.
Sebelum itu, Rajpal memaklumkan, hari ini ditetapkan untuk pendengaran rayuan namun pihaknya memohon penangguhan kerana sedang menunggu perkembangan rayuan kes berlainan di Mahkamah Persekutuan.
Menurut Rajpal, kes itu melibatkan rayuan seorang warga emas, M.A. Ambika, 63, yang dilepas dan dibebaskan daripada tuduhan membunuh pembantu rumah warga Indonesia yang ditetapkan pendengarannya pada 23 Jun ini.
Ujar beliau, perkembangan kes itu penting kerana mempunyai kaitan dengan rayuan yang akan dikemukakan di hadapan panel tersebut.

Mahkamah sepatutnya mendengar rayuan 14 individu termasuk dua adik Nicky iaitu Datuk Liow Wei Kin dan Datuk Liow Wei Loon.
Nicky, 33, merupakan pengasas kepada Winner Dynasty Group yang berpusat di Setiawalk Puchong, Selangor dan pernah menjadi buruan polis selepas 68 ahlinya ditahan dalam Ops Pelican 3.0 bermula 20 hingga 28 Mac 2021.
Perayu lain ialah Lee Han Keat, Eee Eng Chee, Dr. Jovian Joris Tan Chern Chian, Lee Kam Onn, Datuk Lee Kum Weng, Datuk Loo Siew Chin, Datuk Seri Andrew Lim Kim Ming dan Lim Kang Li.
Empat perayu merupakan warga China ialah Huang Lei, Gu Xing Qiong, Yujun Wang dan Jiang Xue. Kesemuanya berusia awal 20-an dan 56 tahun, hadir di mahkamah hari ini.
Kesemuanya merayu terhadap keputusan Mahkamah Tinggi Shah Alam pada 30 September 2021 yang melepas tanpa membebaskan mereka daripada pertuduhan terlibat dalam kumpulan jenayah terancang ‘Geng Nicky’.
Mengikut pertuduhan, 13 tertuduh didakwa menjadi ahli kumpulan jenayah terancang `Geng Nicky’ di kawasan SetiaWalk, Persiaran Wawasan, Pusat Bandar Puchong, dekat sini antara 1 Januari 2017 dan 20 Mac 2021.
Mereka dituduh mengikut Seksyen 130V(1) Kanun Keseksaan (Akta 574) yang memperuntukkan hukuman penjara maksimum 20 tahun, jika sabit kesalahan.
Sementara itu, Kim Ming didakwa membantu kumpulan jenayah sama di kawasan SetiaWalk, Persiaran Wawasan, Pusat Bandar Puchong, di sini antara 1 Januari 2017 dan 29 Mac 2021.
Dia dituduh mengikut Seksyen 130W Kanun Keseksaan (Akta 574) yang memperuntukkan hukuman penjara maksimum 10 tahun, jika sabit kesalahan.
Ketika di Mahkamah Tinggi, pihak pendakwaan memohon agar kesemua tertuduh dilepaskan tanpa dibebaskan kerana pihaknya berhasrat untuk meneruskan pertuduhan pada masa akan datang.
Bagaimanapun, pihak pembelaan memohon agar kesemua anak guam mereka dilepas dan dibebaskan kerana mereka telah ditangkap antara 18 dan 21 Mac lalu.
Katanya, kesemua tertuduh juga ditahan selama 21 hari mengikut Seksyen 13 Akta Kesalahan Keselamatan (Langkah-Langkah Khas) 2012 (SOSMA).
Hakim Datuk Abd. Halim Aman kemudian memutuskan kesemua tertuduh dilepas tanpa dibebaskan di bawah Seksyen 254 Kanun Tatacara Jenayah. – KOSMO! ONLINE


Warga sekolah boleh makan di kantin
Oleh ALWANI ZAFIRAH

28 April 2022, 3:30 pm
PETALING JAYA – Kesemua guru, murid dan warga sekolah dibenarkan makan di kantin bermula 1 Mei ini.
Perkara tersebut disahkan oleh Menteri Kanan Pendidikan, Datuk Dr. Radzi Jidin menerusi sidang akhbar khas hari ini.
Jelasnya, sekiranya keluasan kantin di sebuah sekolah agak sempit dan tidak besar, pihak sekolah dibenarkan untuk membuat penggiliran waktu rehat kepada murid-murid.
“Pihak sekolah boleh buat sistem penggiliran waktu rehat agar semua murid dapat makan di kantin,” katanya. – KOSMO! ONLINE